Irakurketa maratoia egingo dute gaur Txantxiku ikastolan

Irakurketa astea ari dira egiten Txantxiku ikastolan eta gaur, eguaztena, irakurketa maratoia egingo dute. Aste honetan liburutegi erraldoiaren itxura duen aretoan izango da, arratsaldean. Geletan gaiarekin lotuta dauden eskulanak egingo dituzte eta egunero izango dira ekintza bereziak liburuekin lotuta.

Datorren astelehenean, apirilak 23, da Liburuaren Nazioarteko Eguna eta egun horretan bukatuko diren ekintzen egitaraua prestatu dute aste honetarako Txantxiku ikastolan. Astelehenean, esaterako, liburutegi bihurtu zuten aretoan eta gaur, eguaztena, irakurketa maratoia egingo dute.

Arratsaldean izango da saioa, 17:00etan, eta irakasleak izango dira ipuin kontalariak. Room on the broom (Julia Donaldson), Dastatu ilargia (Michael Grejniec) eta Belea (Iñaki Zubeldia) ipuinak kontatuko dituzte hurrenez hurren. Gurasoak ere joan ahal izango dira.

Astean zehar, Bigarren Hezkuntzako ikasleek ipuinak kontatuko dizkiete, ingelesez eta gazteleraz, Haur Hezkuntza eta Lehen Hezkuntzako ikasleei. Egubakoitzean, ipuin antzeztua egingo dute aretoan eta astelehenean, apirilak 23, Kalean Irakurle ekitaldia egingo dute; ikasle guztiak liburu bana hartuta, beste ikasle batekin trukatu ostean, Foruen plazara joango dira irakurtzera.


"Euskaraz bizi nahi dugunon garaia"

Izenburua irakurrita seguru nago hainbat egoera...

...etorriko zaizkizuela gogora, izan ere, askotan erabilia izan da norbaiten edo zerbaiten garaia dela, eta, akaso, errepikari ere bihurtu izan da. Halere, oraingoan izenburu hori jarri nahi izan dut benetan uste dudalako gure garaia iritsi dela, euskaraz bizi nahi dugunon garaia, euskaraz bizi nahi duen herriaren garaia.

Azken urteotan aurrera egin du euskararen herriak, zalantza-izpirik ez dut. Gurea bezalako hizkuntza gutxiagotuen berreskurapen-prozesuei begiratuz gero, harro esan dezakegu aurrera goazela, eta horren arrazoi nagusienetako bat euskararen herriak euskaraz bizitzeko agertu duen nahia izan da. Euskaraz bizitzeko nahi hori errealitatezkoa izan dadin euskalgintzak hizkuntza-berreskurapenari egin dion ekarpena azpimarratu behar delakoan nago: hezkuntzan, helduen euskalduntzean, lan-munduan, zientzian, interneten, itzulpengintzan, kulturgintzan, sorkuntzan, motibazioan, hedabideetan... Eta horietan guzietan euskaraz bizitzeko nahia egon izan da atzean.

Euskaraz bizitzeko nahiari pasioz, determinazioz eta grinaz eutsi dio euskararen herriak; eta nahi horrek eragin zuzena izan du gure herrian eman diren aurrerapausoetan. Azken asteotan herritar anonimo batzuen eskutik nahi hori erakutsi izan dugu: Leire ataundarrak euskara erabiltzeagatik inoiz umiliatua izan dela azaldu digu, bai eta semeentzat halakorik nahi ez duela ere, eta, horrexegatik, ama baten bihotzetik, hizkuntza-eskubideak babesteko eskatu du, laguntza zuzena eskatu du; Iñigo eta Aizeti Bilbotarrek alabaren pediatra euskalduna ez izateak eragiten dien inpotentzia azaldu dute, baina oztopoen gainetik euskaraz bizi direla adierazi dute; eskolak euskaldundu ez eta bere burua euskalduntzeko asmo irmoa erakutsi digu Ruben gasteiztarrak; Nekane lekaroztarrak lanbide-heziketan euskalduna izateagatik pairatutako bereizkeria kontatu digu, baina egun euskaraz lan egiteak eragiten dizkion abantailak ere partekatu ditu. Jasone leitzarrak arnasgune batean bizitzeak lasaitasuna dakarkiola azpimarratzen du; euskaraz bizitzea erabaki bat ez ezik, sentimendu bate ere badela azaltzen du. Adibide batzuk besterik ez dira izan, euskaraz bizitzeko hautua egin duten herritarrak, euskaraz bizitzea naturaltzat hartzen duten herritarrak, eta jakin badakigu herritar hauen moduan, euskaraz bizitzeko nahiari eutsi eta eusten dioten herritarrak milaka izan direla azken urteotan.

Halere, herritar horiek beharrezkoak izan arren, euskaraz biziko den herria erdiesteko ez da nahikoa herritarron borondatea. Lehenik eta behin, gure hizkuntza-komunitatea handitu behar dugu, eta horretarako euskararen ezagutzaren unibertsalizaziora eramango gaituzten erabakiak eta politikak behar ditugu. Bai, erabakiak eta politikak diot, horretara iristeko tresnak aspaldi jarri baitzituen abian euskalgintzak. Bestetik, euskararen erabileran jauzia eman ahal izateko espazioak euskalduntzeko politika eragingarriak behar ditugu, eremu sozioekonomikoan eta aisialdian bereziki, eta berriz ere esan behar dut erabakiak behar direla, eremu horretan ere, euskalgintzak aspaldian sortuak dituelako tresnak.

Orain, horiek eskuratzeko bideak jorratzea dagokigu. Baldintza sozial egokiak behar ditugu gure hizkuntzaren berreskurapen-prozesuak beharrezkoak dituen baldintza politiko, ekonomiko eta juridikoak eskuratzeko; tamalez, ez baitira egun batetik bestera etorriko. Hortaz, gure garaia dela erakutsi behar dugu. Instituzioetan, eragile politikoetan, sindikalgintzan, gizarte-eragileetan... horietan guztietan erakutsi behar dugu euskaraz bizi nahi duen herria izan badela, eta herri horri erantzun behar diotela. Euskalgintzak eta euskararen herriak aspalditik erakutsi du zer nahi duen, baina erantzukizuna partekatua dela ulertu behar dute horiek guztiek, hots, gure hizkuntzaren etorkizunean betebeharrak dituztela ulertarazi behar diegu. Lan horretan Kontseiluak eragiten jarraituko du, baina herritarren laguntza beharrezkoa dugu. Herritar bakoitzak eragile bihurtu behar dugu geure burua, eta euskaraz bizitzeko nahia berma dakigun konpromisoak eskatu behar ditugu; alegia, gure nahiari erantzuteko neurriak eskatu behar ditugu.

Eta determinazio hori erakusteko, abenduaren 1ean euskararen herriak, euskaraz bizi nahi duen herriak, Donostiako kaleak bete behar ditu. Euskaraz bizitzearen hautua egiteagatik harro gaudela erakusteko aukera izango dugu larunbatean. Euskaraz bizi nahi duen herriari erreparatu behar zaiola erakutsiko dugu, ezikusiarena egiterik ez dagoela lortu behar dugu, are gehiago, euskaraz bizitzea posible egiteko zeinek bere erantzukizunari erantzun behar diola zabalduko dugu.

Euskaraz lan, irakurri, kontsumitu, pentsatu, jolastu, maitatu... BIZI nahi dugulako abenduaren 1ean determinazioa, pasioa, grina, gogoa, erakutsiko ditugu Donostiako kaleetan zehar. Euskaraz bizi nahi dugunon garaiari ekingo diogu. Ez hutsik egin, zeure garaia ere izan dadin!! !

--------------------

Paul Bilbao Sarria

(Kontseiluko idazkari nagusia)

Donostia


Josetxo Etxandin jokatu nahi duten helduek izena eman dezakete

Josetxo Etxandi Oroitaldia motorrak berotzen hasi da jada. Aurtengoa pilota txapelketaren 37. ekitaldia izango da.

Maila batean izena emateko dago aukera oraingoz, helduenean, hain zuzen ere. Hilabetea bukatu baino lehen Txingurri tabernatik pasatu behar dute interesdunek. Hiru baldintza bete behar dituzte bertan parte hartzeko: hamasei urtetik gora edukitzea, lezoarra izatea, eta federatuta ez egotea.

Haurren (2000. urtetik aurrera jaiotakoak) zein gaztetxoen (1997, 1998 eta 1999an jaiotakoak) mailetan izena emateko epea, berriz, abuztuan zabalduko dute. Allerru Pilota Taldeak jakinarazi duenez, oraindik ez dute data zehaztu. Datozen egunetan iragarriko dute, hala ere. Gainera, aurtengo txapelketan berritasunak egongo direla iragarri dute.

Abuztuan hasiko dira partidak jokatzen, eta santakrutzetan izango dira finalak, herri mailakoenak nahiz federatuenak.

Iazko garaileak honakoak izan ziren: Lobete eta Perurenak Pazos eta Sanchezi irabazi zieten Haurren Mailan; gazteenean, berriz, Galarraga eta Toval nagusitu ziren Ugarte eta Garmendiaren kontra.

Helduen Mailan, bestalde, Tabernatarrak izan ziren gailendu zirenak Jimeno eta Askasibarren kontrako finalean.


“Ingeniaritza gradu hau osoa da”

Andrea Romero (21 urte, Astigarraga) Prozesu Industrialeko Ekoteknologien Ingeniaritza graduko 3. maila ikasten ari da Mondragon Unibertsitatean.

Non egin dituzu orain arteko ikasketak?, baduzu zaletasunik?

Ikasketak San Ignacio de Loyola ikastetxean burutu nituen, batxiler zientifiko-teknikoa egin nuen eta nire zaletasunak zaldian ibiltzea, mendira joatea, musika… dira.

Zergatik aukeratu zenuen Prozesu Industrialeko Ekoteknologien Ingeniaritza gradua? Eta zergatik Mondragon Unibertsitatea?

Betidanik gustuko izan ditut teknologia eta ikerkuntza arloak. Mondragon Unibertsitatea aukeratu nuen bere metodologiarengatik, non ikasitako kontzeptuak praktikan jartzeko aukera duzun proiektuetan oinarrituriko (PBL) metodologiaren bidez. Gainera, Astigarragan bizirik, Orona Ideo campusa etxetik hurbil daukat.

Nola baloratuko zenuke orain arte bizitako esperientzia?

Orain arte bizitako esperientzia oso positiboa izan da. Ingeniaritza munduaren inguruan eta fabrikazio-prozesuei buruz asko ikasten ari naiz, eta hauek ingurumenean duten eragina neurtzen ere ikasten ari gara. Ingeniaritza gradu hau osoa da, eta enpresa batean lanean aurki ditzakezun arlo guztiak jorratzen ditu: fabrikazio-prozesu industrialak, automatizazioa, materialak, elektrizitatea, elektronika... Horretaz gain, ingurumenarekiko jasangarritasuna ere kontuan hartzen du.

Nola definituko zenuke Goi Eskola Politeknikoan jasotzen duzun ikasteko metodologia?

Ez da soilik azterketak egitean oinarritzen; aitzitik, seihilekoan zehar klasean ikusi eta ikasitako kontzeptuekin praktika ezberdinak burutzen ditugu, eta seihileko bakoitzaren bukaeran taldeka proiektu bat aurrera eramaten dugu, aldez aurretik ikasitako kontzeptuak eta beste berri batzuk praktikan jarriz. Adibidez, nire ikasketetan zehar egin ditugun proiektu batzuk banbuzko bizikleta bat eta kartoizko nukleoa duen surf-taula bat izan dira.

Unibertsitatetik zer da gehien gustatzen zaizuna?

Gehien gustatzen zaidana ikasle eta irakasleen arteko harremana da, oso gertukoa delako. Irakasleak zalantzak argitzeko beti prest daude edo behar duzun guztian laguntzeko. Bestalde, campusean tailerrak eta prozesu-industrialetako makinak ere baditugu.

Etorkizunari buruz zeintzuk dira zure asmoak?

Ingeniaritzari buruzko ezagutzei forma ematen jarraitzea gustatuko litzaidake eta horretarako Mondragon Unibertsitateak eskaintzen duen master industriala egitea buruan dut. Behin masterra bukatuta sektore teknologikoan lan egin ahal izango dut.


Lapurreta Doke tabernan

Bart gauean Doke tabernan lapurreta egin dute. Herrizaingo Sailak emandako informazioaren arabera, porlanezko bloke batekin kristala apurtuta sartu dira lapurrak Garibai etorbideko taberna horretan. Goizaldeko seiak eta erdietan jakinarazi dio gertaera Ertzaintzari Arrasateko Udaltzaingoak. Tabernako joko-makinak eta diru-makinak indarrez zabaldu eta barruan zegoena eraman dute. Ertzaintzak esandakoaren arabera, tabernako ugazabek oraindik ez dute salaketarik ipini. Eta oraindik ez dute, ezta ere, lapurtutakoaren zenbatekoaren gaineko daturik.


Azketa-Erlo erronka, bideoan

Zazpi lagun igo ziren herenegun, larunbata, hamar minutu azpitik Azketatik Erloko tontorrera. Emakumeetan, bi kirolarik lortu zuten apustua haustea. Haiek 11 minutu eta erdi azpitik egin behar zuten ibilbidea. Iñigo Lariz izan zen azkarrena gizonetan, 8 minutu eta 23 segundoko denborarekin; emakumeetan, Maite Maiora izan zen lehena, 10 minutu eta 20 segundon. Honakoa da artzoko erronkako laburpen bideoa, protagonistetako batzuen hitzekin.

Albistea eta argazki bilduma ikusgai, hemen.


Frantziako Gobernuak eta sindikatuek negoziazioei ekin diete berriro

Erregimen berezien indargabetzea aurreikusten duen eta pentsio oso bat lortzeko urte gehiago lan egitera behartzen duen lan erreformaren proposamenaz arituko dira lehen elkarrizketetan.

Frantziako Gobernuak eta sindikatuek astearte honetan, urtarrilaren 7an, ekingo diete berriro negoziazioei, Emmanuel Macron presidentearen pentsioen erreforma dela eta, hilabeteko grebaren ostean.

Gabonetako oporren osteko lehen elkarrizketetan, lan-erreformaren proposamena aztertuko dute berriro; izan ere, trenbidearen sektoreko erregimen bereziak bertan behera uztea aurreikusten du, eta urte gehiagoz zein 64 urtera arte lan egitera behartzen du, pentsio osoa lortu ahal izateko.

Frantziako Lanaren Konfederazio Demokratikoak (CFDT) hasieratik argi utzi du funtsezko gaia dela sindikatuarentzat, eta Gobernuari eskatu dio erretiro-adina bi urtez luzatzen bada soilik ken dezala gehienezko pentsioa ezartzen duen klausula, 62tik 64ra.

Sektore publikoko garraioko langileek 52 edo 57 urterekin har dezakete erretiroa gaur egun, eta eskubide hori pixkanaka ezabatuko da erreforma horien ondorioz.

Bestalde, CGTk urrats bat harago egin du, eta Macronek aurkeztutako proposamena indargabetzea eskatu du, protestak zein grebak egiteko deialdiak antolatu ditu bai ostegunerako, urtarrilaren 9rako, bai larunbaterako, hilak 11. Herrialdeko findegi nagusiak blokeatzeko elkarretaratzea ere egin du, asteartetik, hilak 7, ostiralera, 10.

Macronek astelehen honetan, hilak 6, adierazi duenez, sindikatuekin izandako negoziazioetan itopuntuaren egoera gaur etetea espero zuen. Era berean, pentsioen sistema orekatua eta "arduratsua" izan behar dela ohartarazi zuen, hurrengo belaunaldiei begira.

Macronek planteatutako pentsioen erreformaren ondorioz sortu da mobilizazio soziala; izan ere, gaur egun esparru bakar batean 40 eskema baino gehiago bateratu nahi ditu, presidentearen arabera, langileen arteko berdintasuna bultzatuko lukeena.

Sindikatuek adierazitako kezkak dira, pentsioen kalkulua lan-bizitza osoan lortutako diru-sarreren arabera egitea eta garraio publikoko funtzionarioentzako zein medikuentzako aurre-erretiroko planak bertan behera uztea.

Lege proiektua martxoko tokiko hauteskundeen aurretik Asanblea Nazionalean bozkatzea aurreikusten da.


Enpleguaren deuseztapenak jarraitu egingo du Euskadin, Sordoren ustez

Patronaleko presidenteak mugagabeko kontratuei "pribilegioak" kentzeko egindako proposamenari ere erantzun dio, "sarkasmo hutsa" eta "hanka-sartze galanta" dela esanda.

Unai Sordo Euskadiko CCOOko idazkari nagusiak esan du enpleguaren deuseztapenak aurrera jarraituko duela Euskadin; batez ere, industria jardueraren azken datuak ikusita.

Radio Euskadin adierazi duenez, Joan Rosell CEOEko presidenteak mugagabeko kontratuei "pribilegioak" kentzeko egindako proposamena "sarkasmo hutsa" eta "hanka-sartze galanta" da.

Sordoren ustez krisia ez da amaitzen ari: "enplegu netoa sortzen denean bakarrik hitz egingo dugu krisiaren amaieraz. Europar Batasuna atzeralditik ateratzea gauza bat da, eta errekuperazioan sartzea, beste bat.


Gorroto esaldien lehiaketa

Pasa den Berbetaneko Ezetz asmatu lehiaketan, losintxa lehiaketaren erantzunak zabaldu genituen, auto-estima baju duenak zahar berriko blogean ere aurki ditzake erantzunok, bertara sartu eta animua pixka bat igotzeko! Honako honetan gorroto esaldietako erantzun batzuk jarri ditugu, guztiak AEk eta Arrasateko udal euskaltegiko ikasle eta irakasleren batek ere idatziak. (depresioak jota dagoenak ez ditzala irakurri).

Pegaso kamioiak baino aho handiagoa daukazu (Jon)

Hain zara zatarra, ezen jaio zinenean zure amak zeu besoetan hartu beharrean plazenta hartu baitzuen. (Olaya Saldaña)

Ardia baino tontoagoa zara. (Fer Manzano)

Zornea bezalakoa zara, geroz eta gehiago zapaldu gero eta gehiago ateratzen da. (MAK)

Zu nire etsaia zara eta hobeto ezagutzen ez banauzu bestela akabo!! (Encarba Rodrigez)

Zu barraskiloa zara. Adurtia; adarduna; arrastatua. (Yolanda Gila)

Tontua zara zure Aita eta ama nobixuak zirenetik (Xabi Marcos)

Zuk agintzen dituzun lanak nire sufrimentua dira (m Jesus Elkorobarrutia)

Aza baten garapena baino geldoagoa zara. (Ana Primoy)

Artaburua! Oraindik ez dut ulertzen nola izan zinen lehenengo espermatozoidea. (Alain)

Udako ekaitza baino gorrotoago zaitut (Felipe Iglesias)

Bizitzan bakarrik bazaude ustel zaitez! Eta utz ezazu nire bizitza dagoen bezala. (David Arnaiz)

Txakur berdea baino arraroagoa zara (M Karmen Karasatorre)

Nahiago dut nik zu ez ikusi nazka ematen didazu eta. (Kristina Txurruka)

Herri txikia infernu handia (Sebastian Roldan)

Ganbelu arkakuso horiek zure besapean kabi bat egin dezatela eta ez zaitezela hilabete osoan dutxatu! (Ambrosio Goikoetxea)

Danborra baino borobilagoa zara (Nuria abool)

Ni bildotsa eta zu putrekume sarraskijalea. (Esti lopez)


Albina eta Araka arteko tuberia baten eraikuntza esleitu dute 9 milioi eurotan, Gasteizen ur hornikuntza bermatzeko


Gabonetako marrazki lehiaketa martxan da

Klasiko bat da Pasaiako haurren artean. Antxoko liburutegiak antolatzen duen Gabonetako Marrazki Lehiaketak 48. ekitaldia du aurten eta dagoneko martxan da. Urtero bezala, 4 eta 14 urte bitarteko umeek parte har dezakete; Pasaian bizi edo Pasaiako ikastetxeetan ikasten duten haurrek. Izan ere, Pasaia-Lezo Lizeoa, Karmengo Ama eta La Anunciata ikastetxeekin elkarlanean bideratzen da lehiaketa. Eskoletan banatzen dizkiete haurrei marrazkiak egiteko orri formatudunak eta bertan jasotzen dira egindako lanak. Hala ere, Pasaiakoa izan eta udalerritk kanpo ikasten ari diren umeek orri formatudunak eskatu ditzakete liburutegietan.Lanak aurkezteko epea azaroak 25an bukatzen da.

kartela


Entzumen arazoak gainditzeko, Google-en betaurrekoak

Google Glass, Google enpresaren proiektu teknologikoetako bat da. Betaurreko eran erabiliko da eta bideoak ikusteko eta transmititzeko ez ezik, musika entzuteko ere balio izango du.

Esandakoa jakina da orain hilabete batzuetatik, baina berrikuntza bat iragarri dute musika entzuteko eran: antza, soinua ez da airetik belarrira ailegatuko, hezur bidezko transmisioz baizik. Hala, entzumen arazoak dituzten askok eta askok musika era naturalean entzuteko aukera izango dute.


Italiako zenbait txokotan COVID-19aren presentzia esanguratsua dela ohartarazi dute

Nahiz eta kutsatze kurba kontrolpean egon, Osasun Institutu Nagusiak azaldu duenez, Lombardiak (iparraldea) Rt altua izaten jarraitzen du: 0,91. Pandemiak gehien astindutako eskualdea da.

Herrialdean “egoera kritikorik” ez dagoela azaldu du Italiako Osasun Institutu Nagusiak (ISS), baina txoko batzuetan koronabirusaren presentzia oraindik esanguratsua dela ohartarazi du. Horregatik, kontu handiz ibiltzea eskatu du.

Maiatzaren 25etik 31ra jasotako datuekin azterketa egin du ISSk. Rt 1 gainditzen duen eskualderik ez dagoela azpimarratu du Institutuak. Rt indizeak birusaren kutsadura gaitasuna aintzat hartzen du. Bat baino handiagoa baldin bada pandemia berriz hedatzeko eta birusaren agerraldi bat izateko arriskua dago.

Nahiz eta kutsatze kurba kontrolpean egon, Osasun Institutu Nagusiak azaldu duenez, Lombardiak (iparraldea) Rt altua izaten jarraitzen du: 0,91. Pandemiak gehien astindutako eskualdea da. Ondorioz, eskualdeko eta Italiako agintariek pandemiaren bilakaera oraindik gertutik jarraitzea komeni da.

Azken 24 orduetan 518 kutsatu berri baieztatu dituzte Italian, horietatik 400 baino gehiago Lombardian.

“Herrialdeko zenbait txokotan koronabirusaren zirkulazioak esanguratsua izaten jarraitzen du”, nabarmendu du Italiako institutuak. Zentzu horretan, herritarrek erne jarraitu behar dutela uste du, segurtasun eta prebentziorako neurriak errespetatuz, “Italian pandemia bukatu ez delako”.

Hala eta guztiz ere, “une honetan Italian egoera kritikorik ez dago”, bermatu du ISSk, eta kurbaren joera beherakoa da.

Europar Batasuneko estatuekin mugak ekainaren 3an zabaldu zituen Italiak, herritarrek koarentenarik egin beharrik ez dute, eta herrialde osoan askatasunez mugitu daitezke.

Honezkero, koronabirusak 33.774 hildako eta 234.531 kutsatu utzi ditu Italian, otsailaren 21ean larrialdi egoera hasi zenetik.


Atzeratu egin da Arrasateko artisauen azoka

Azoka ireki egin duten arren, haize bolada bortitzengatik alerta laranja aktibatu dutela-eta, Arrasateko Eskuartean taldeak erabaki du Seber Altubeko postuak kendu eta Errege Egunaren bezperara, urtarrilaren 5era atzeratzea.

Goizean zehar hainbat herritar hurbildu dira bertara eta salmentak onak izan diren arren, pena handiz hartu dute albistea. Edurne Erauskinek, Eskuartean artisau taldeko kideak, Olentzero gertu dagoenez jendeak erosketa dezente egin dituela esan du; hala ere, haize boladen alerta laranja dela eta, atzeratu egin behar izan dute.

Urtarrilaren 5an jarriko dute berriz ere artisauen azoka, orduan baina, Herriko Plazan jarri beharko dute. Gaur eta bihar azokarekin aurrera jarraitzeko hainbat irtenbideren bila lanean egon diren arren, aukera onena urtarrilera pasatzea izan da. Besteak beste, Biteri plazan edo Udaletxeko arkupeetan egiteko aukera izan duten arren, artisauen ustetan, ez dira konponbide egokiak izan. Kulturateko klaustroetan azokarekin jarraitzeko eskaera egin duten, hala ere, ez da posible izan, beraz, urtarrilaren 5an egingo dute.

Esan bezala, penaz hartu dute albistea, goizean zehar salmenta onak egin dituztelako eta denbora dezente eman dutelako gaur eta biharko azoka gogoz eta ilusioz prestatzen. Izan ere, Erauskinen arabera, erakusleiho bikaina da artisauentzat, eta datak ere oso egokiak.

Zozketa solidarioa ere atzeratu egin behar izan dute, bihar eguerdian egin behar zuten, baina Errege egunaren bezperan egingo dute.


Bilera igandean

Osiñaga auzo elkarteak bilera deitu du datorren iganderako, ekainaren 19rako. Osiñaga auzoan Arau Subsidiarioek izango duten eraginaz, auzoko beharretaz eta udazkeneko egutegiaz hitz egingo dute. Bilera eguerdiko 12:00etan izango da, Arriatsu eskolan.


Asteburu hobeak izan dituzte Lezoko kirol taldeek

Lezoko zortzi kirol taldek izan dituzte partidak asteburuan. Horietatik bakarrak irabazi du, Allerruren Gazte Mailako taldeak. Munttarpeko kadeteek, nahiz Jaixkiko bi taldeek berdinketak eskuratu dituzte, eta gainontzeko taldeek, kale.

Jarraian, zerrendan, herriko taldeek asteburuan egindakoa emaitzetan.

FUTBOLA

Gizonen Erregional Ohorezko Maila

Allerru-Oiartzun 2-2

Emakumeen Gorengo Maila

Atseden zuen Allerruk.

Gizonen Gazteen Lehen Maila

Touring-Allerru 0-6

Mutilen Kadeteen Lehen Maila

Trintxerpe-Allerru 12-0

Nesken Kadeteen Lehen Maila

Antigua Luberri-Allerru 3-2

ARETO FUTBOLA

Gizonen Euskal Liga

Jarrilleros-Jaixki AFT 1-1

Gizonen Gipuzkoako Hirugarren Maila (Udaberriko Txapelketa)

Jaixki AFT B-Lazkao 6-6

ESKUBALOIA

Nesken Kadete Maila

Usurbil-Munttarpe 20-20


Osoko bilkura bihar, 08:45ean hasita

Bihar, ohiko osoko bilkura egingo dute udaletxeko areto nagusian, 08:45ean hasita. Gai nagusi bezala, udal gobernuaren proposamenez, 2012ko aurrekontuaren hirugarren kredituen aldaketa kreditu gehigarrien bitartez aztertuko dute. Besteak beste, Agustin Tifek Puntalean jarritako Pajina eskultura onartzeko proposamena, Club Nautico Hondarribiari ezohiko diru laguntza esleitzeko proposamena eta Portu auzoa, eta Zuloaga eta Itsasargi kaleen berritartzearen hirugarren faseko obren esleipen proposamena aztertuko dituzte ere biharko osoko bilkuran.


Hartutako substantziak 'kaltegarriak' direla esan dute adituek

Gaixo dauden pertsonentzako botikak direla adierazi dute, baina pertsona osasuntsuei emanez gero, "kalte nabarmena" eragin dezakete.

Kirol Osasunaren Babeserako Espainiako Agentziak (Aepsad) egiaztatutakoaren arabera, Urdaibaiko arraunlariei 2010ean ustez emandako substantziek kalteak eragin ditzakete osasun arazoak konpontzeko hartzen ez direnean. Gainera, horietako substantzia batzuk debekatuta daude.

Aepsadeko kimiko batek bere aditu-txostena azaldu du epaiketan.

Denboraldi hartan ustez arraunlariei emandako substantzien ondorio guztiak azaldu ditu. Bere ondorioen arabera, guztiak gaixo dauden pertsonentzako botikak direla adierazi dute, baina pertsona osasuntsuei emanez gero, "kalte nabarmena" eragin dezakete.

Bestalde, eta errendimendu altuko kirol medikuntzan adituan den batek deklaratutakoaren arabera, posiblea da dopin azterketetan EPOa eta antzeko substantziak ez antzematea, dosiekin eta analisia egiten hartutako denborarekin "tranpa" egin daitekeelako.

Ostiralean epaiketaren azken saioa egingo dute, eta aldeek behin betiko txostenak aurkeztuko dituzte. Horren ostean, epaiaren zain geratuko dira.


Autobusa hartu aurretik, argazkia

Hernaniar askok hartuko dute parte Behobia-Donostia lasterketa ospetsuan, aurten ere. Autobusez joango dira asko, eta igo baino lehen, taldeko argazkia aterako du Kronikak. Hitzordua atletismo pistan, 07:50etan.


Korrikak Okondon hasi du ibilbidea eskualdean

Enkarterritik heldu da Korrika Aiaraldera. Okondon barneratu da eta bertan egon dira hainbat herritar parte hartzeko prest.

Argazkiak: Josu Garaio, Izar Mendiguren


Bi lagun hil dira trafiko istripu batean Alesbesen, Nafarroan

Ezbeharra astearte honetan gertatu da, 20:30ean, NA-660 errepidean.

24 eta 28 urteko bi lagun hil dira astearte honetan Alesbesen, Nafarroan, NA-660 errepidean jazotako den trafiko istripu batean.

Nafarroako Gobernuko iturriek jakitera eman dutenez, Citroen Xara ibilgailua gidatzen zuen I.F.O. izeneko laguna (24 urtekoa) eta Seat Ibiza auto baten gidaria zen J.B.R. izeneko beste laguna (28 urtekoa) izan dira istripu honen biktimak.

Jazoera 20:30ak inguru izan da, aipatutako errepidean 10. kilometroan, oraindik argitzeke dauden arrazoiengatik.


Azkorbebeitia: 'Bertikal oso gogorra da, mila metroko desnibelaz 2 km-tan'

Oihana Azkorbebetitiak irabazi du Arredondoko Kilometro Bertikala. Bakarka nagusitzeaz gain taldeka ere Euskal Selekzioa izan da onena.

Zegama-Aizkorri du buruan Oihana Azkorbebeitiak, baina aurrez Arredondoko Kilometro Bertikala bereganatu du. Mila metroko desnibela bi kilometro pasatxoan dituenez, oso gogorra dela igoera adierazi du Abadiñoko korrikalariak.


Hasi da Tunisiako presidente ohiaren aurkako epaiketa

Gaur hasi da Tunisian Zine el Abidine Ben Ali presidente ohiaren eta bere emazte Leila Trabelsiren aurkako epaiketa. Ez dira, ordea, Tunis hiriburuko epaitegian egongo. Urtarrilaren 14an egin zuten alde Tunisiatik Saudi Arabiara. Joan den abenduan hasi zen protesten mugimendua, Mohamed Buazizi gazteak bere buruari su eman zionean. Tunisiarrak kalera atera ziren gobernuaren dimisioa eskatzeko. Lehendakari ohiari hilketa, botere gehiegikeria, estatuaren segurtasunaren aurkako konplota, diruaren okerreko erabilera eta dirua zuritu izana leporatzen diote, besteak beste. Bere zigorra bost espetxe urte eta heriotza zigorraren artekoa izan liteke. Horrez gain, epaitegi militar baten aurretik pasa behar du Ben Alik, bitarteko gobernuko buru den Beji Kaid Essebsik adierazi duenez. Ben Alik akusazio guziak ezeztatzen ditu bere abokatu baten komunikatuaren arabera. Bere erresidentzian aurkitu zuten dirua ez omen da inoiz berea izan.


Zornotzako taberna baten jabea atxilotu dute droga trafikoa egotzita

47 urteko gizona atxilotu dute.

Besteak beste, 900 gramo speed eta 760 gramo marihuana aurkitu dituzte taberna horretan. Eguenean atxilotu zuten 47 urteko gizonezkoa, eta Durangoko epaitegitik pasatu eta gero kartzelara sartu zuten, atzo.


Galder Gonzalezek irabazi du CAF-Elhuyar saria

Zientzia eta teknologia gizarteratzeko lanak eta egitasmoak aitortzea da CAF-Elhuyar sariketaren helburua, eta aurtengo deialdiak ere eman du fruitua. Dibulgazio artikulu orokorren kategorian, Zarauzko bizilaguna den Galder Gonzalez Larrañaga wikilariaren Lo eta argiaren abiadura artikulua aukeratu du epaimahaiak. Haren iritziz, egileak ikuspegi historikoa aukeratu du zientziak aurrera nola egiten duen azaltzeko, eta lan “irakurterraza, erakargarria eta bitxia” osatu du, irakurlearen arreta harrapatzen duena.

Ezohikoa den osasun-larrialdian ezohiko moduan eman dira jakitera aurtengo saridunak, ez baita sari-banaketarako ekitaldirik izan, eta oraingoz ez egitea erabaki dute antolatzaileek. Hala ere, saridunek jasoko dute 2.000 euroko diru-saria eta Imanol Andonegi Mendizabalen eskultura bana.

41 lan jaso dira aurten, eta parte-hartzaileen artean genero-oreka egon da. Egilearen doktore-tesian oinarritutako dibulgazio artikuluen kategorian Leire Sangroniz Agudo kimikako doktore elgetarrak irabazi du saria, Polimero birziklatu aurreratuen garapena: plastiko-hondakinei bizi berri bat emanez lanagatik. Azkenik, zientzia-kazetaritzako lanen kategorian, epaimahaiak aho batez erabaki du Tolosako Josu Lopez Gazpiori ematea saria, Musikaren zientzia lanagatik.

Ekitaldia ez egitea ez da izan CAF-Elhuyar sarien edizio honetako ezohiko erabaki bakarra: Neiker sari berezia (lehen sektoreko lan onena saritzen duena) eta Zientzia Gizartean sorkuntza-beka eman gabe uztea erabaki du epaimahaiak, aurkeztu diren lanek ez dutelako sarituak izateko adinako kalitaterik.

Antolatzaileek, dena den, aurtengo sorkuntza-bekarako dirulaguntza (5.000 euro) datorren urterako gordetzea erabaki dute, eta dei egin diete sortzaileei proiektuak aurkez ditzaten.


"Emakumeek zein gizonok sinplera egin behar dugu"

Lanbide xumeen inguruko 'Errekuperatzaileak' saiakera idatzi du Sastrek. Horien balioa aintzat hartu, eta gizon zein emakumeen berdintasuna eta autonomia haietan oinarritzeko deia egin du.


Kosnoagako igerilariek maila ona erakutsi dute Euskal Herriko Txapelketan

Talde sendoa dauka Gernika-Lumoko Kosnoagako Igeriketa Taldeak, eta txapelketaz txapelketa hori horrela dela erakusten dute igerilariek. Euren denborak hobetu, eta emaitza onak eskuratzen dituzte.

Ikastea helburu hartuta, txapelketako emaitzei baino gehiago erreparatzen die igerian ondo egiteari. Giro bikaina dute igerilarien artean zein entrenatzaileagaz, eta Aritz Urberuaga entrenatzaileak denboraldian zehar taldearekin egindako lana azpimarragarria izan dela diote arduradunek, “igerilari guztiek aurrerapen itzela lortu dutelako”. Giro bikainak taldearen lorpenetan eragin zuzena daukala uste dute.

Asteburuan, Euskal Herriko txapelketa lehiatu zuten junior mailako Kosnoagako bederatzi igerilarik, eta lan txukuna egin zuten denek. Jomara Undabarrena, Jone Otazua, Anabel Egurrola, Irati Bengoetxea, Iraia Aranbarri, Garazi Bengoetxea, Maialen Foruria, Imanol Loza eta Aimar Irazabal izan ziren Kosnoagako ordezkariak Mendizorrozako igerilekuan, eta “oso ondo” aritu ziren denak, bakoitza bere proban.

Hala, Foruria Euskal Herriko txapelduna da bular modalitateko 50 metro eta 100 metroko probetan. Proba absolutuetan, berriz, hirugarrena da bi modalitate horietan. Garazi Bengoetxeak ere emaitza bikainak eskuratu zituen modalitate librean. Euskal Herriko txapeldunordea izan zen junior mailako 200 eta 400 metroko probetan, eta hirugarren sailkatu zen 800 metrokoan.

Taldean oso pozik daude igerilari guztiek egindako lanagaz. Federatuen maila, gogo eta konpromezua ikaragarriak izan direla diote arduradunek, eta horrek eskolarteko igerilarietan eragina duela uste dute: “Nagusiak hain gogotsu eta idartsu ikusteak eragina dauka eskolarteko igerilarietan, ispiluaren funtzioa betetzen du”.

Udalari eskaria. Kosnoaga Igeriketa Taldeko arduradunek azaldu dutenez, hainbat oztopo gaindituz lortu dituzte emaitzak: “Ez gara nekatuko esaten, emaitza guztiak hainbeste oztopo gaindituta iritsi direla”. Izan ere, Gernika-Lumoko herri handi batek igerileku bat baino gehiago izan beharko lituzkeela uste dute: “Gernika-Lumo bezalako herri handi batek ez du halako igerileku bakarra izatea merezi. Kosnoagako igerilariak ez gara kabitu ere egiten, ezta herritar arruntak ere”. Hala, gaia seriotasunez hartzeko garaia dela deritze, “kirola osasuna delako, eta horretan inbertitzea herrian eta herritarrengan inbertitzea delako”.


Emakumeenganako indarkeria salatzeko egitaraua prestatu du Udalak

Emakumeenganako Indarkeriaren Aurkako Nazioarteko Egunaren harira, zenbait tailer eta bestelako ekimen prestatu ditu Udalak. Hemen egitaraua:


Polakoak

Lasai, lagun hori!! Oraingo honetan ez dugu Poloniaz hitz egingo. Hemendik ez dira Lech Walesa, Aita Santua izandako Karol Wojtila, Maria Slodowska-Curie zientzialari ospetsua edo Kosciuszko bezalako gerlari mitikorik agertuko. Ez ditugu, ezta ere, Krakow (Cracovia), Warzsawa (Varsovia) edo Baltiko itsasoaren ertzeko Gdansk (aintzineko Danzig) hiri historikoak bisitatuko. Polonieraren kontsonante ahoskaezinak (guretzako, noski…) botatzeko ahalegina ere saihestuko dizuegu.

Izan ere, askoz gertuago geldituko gara: aspaldi honetan pil-pilean dagoen Catalunyan, alegia… edo “Polonia”, espainiar askoren aburuz. Bai, “polacos” esaten ohi diete batzuek katalanei. Eta, izenorde bitxi honen jatorria bilatzerakoan, oso anitzak dira topatzen ditugun azalpenak.

Gehienek diote gerra garaietan sortu zela. Adibidez, batzuek diote 18. mende hasierako Espainiar Ondorengotza Gerran, Borboitar Armada Catalunyara sartzean, aurre egin zioten lehenengo batailoiak poloniarrez osaturik omen zeudela, eta harrezkero zabaldu zela goitizena katalanak izendatzeko. Beste batzuek Espainiar Gerra Zibilaren testuinguruan kokatzen dute abiapuntua, 1939ko irailean Naziek gauzatu zuten Poloniaren inbasioarekin lotuta, menpekotasun adierazle gisa.

Nolanahi ere, badirudi bi ezaugarri nagusi biltzen direla ezizen iraingarri honetan: zekenkeria (gogoratu Nazien “Holokausto”-ra arte milioika judu bizi zirela Polonian, eta duela hainbat mendetatik hona zekenak edo xuhurrak izatea leporatu zitzaiela Europa osoan zehar) eta, bereziki, Espainiarrentzat ulertezina omen den berezko hizkuntzarekiko atxikimendu sendoa. Gogoratu bestela erdaldun batzuentzat, antza, “Josep Lluis” ahoskatzea ezinezkoa dela, edo Catalunyara joaten diren bakoitzean lehenengo hitza (eta batzuetan hurrengoak ere….) katalanez entzuteak eragiten dizkien amorrua eta ezintasuna…. polonieraz hitz egingo baliete bezala! !

Antza denez, polakoak menpekotasunean, arrazakerian eta nagusikerian oinarritutako harreman bati eusteak merezi ez duela ohartu dira, eta bere bideari ekin diote. Denborak esango du Espainiar harresiaren kontra egiten dutenean jausteko gai diren edo, azkenean, kikiltzen diren… baina, bitartean, bejondeiala! !

Eta gurean zer? Zergatik euskaldunoi ez digute antzeko goitizenik jarri? Baliteke, nahi izango balute ere, lehenengo hitza euskaraz jasotzeak lan nekeza egingo zitzaielako … badakizue, euskaldunok oso adeitsuak izan gara beti, batez ere kanpotik etorritako menperatzaileekin. Edo agian sekula santan hemen armadarik sartu ote den ere ez dakigulako…. bai, hitzartua izan zen guztia.

Edmund Burkek (1729-1797) esan zuen bezala, “muga bat badago, eta harrez geroztik tolerantziak bertute izateari uzten dio"… honi jaramon egiteak irainak jasotzea eragiten badu ere! !

Egilea: Iñigo Larramendi


Erdialdeko bizilagunek bilera egingo dute etzi

Herriko erdigunean bizi diren bizilagunek bilera egingo dute etzi. 11:00etan izango da bilera eta Oiarso Elkarteak, Tomas Lopez kaleko 6. zenbakiko sotoan duen egoitzan egingo dute. Bileraren antolatzaileek jakinarazi dute bi gai jorratuko dituztela etzi batzarrean.

Lehenik eta behin administrazio kontseiluaren berritzea eztabaidatuko dute. Jarraian, datorren urteko ekintzen egitaraua zein izango den zehaztuko dute bileran. Herritar guztiak etzi egingo duten bileran parte hartzera gonbidatuta daude.


«Beti atera izan zaizkigu

soinu ilun samarrak»

Noiz sortu zenuten talde hau?

Lehenago beste talde batzuetan aritutakoak zarete ezta? Talde ugaritan egondako hiru lagunek osatzen dugu Mathojo. Hemezortzi urterekin-edo hasi ginen, Demencian. Talde hura askoz kañeroagoa zen; gero Melancholic Demise-en aritu ginen; Cavernoma gero, eta orain talde hau. Estiloa asko aldatu da, konparatzen badugu aurretik egin dugun musikarekin.

Esperientzia haundia duzue orduan;

Demencia, Hernanin, talde historikoa da.

Bueno, bai, hamar urte-edo joango ziren harekin hasi ginenetik...

Hemen inguruan asko entzuten ez den estiloa da zuena. Elektronika, gotikoa... Aurreko taldeetan ere antzeko zerbait gertatzen zitzaigun. Salbuespena ginen. Igual beste estilo batzuk gehiago egiten dira. Baina bueno, guk mota horretako musika entzuten dugu eta natural ateratzen da.

Noiz hasi zineten estilo horiek jarraitzen?

Ze, aurretik egin izan duzuena, zuk esan duzun bezala, askoz ere gitarreroagoa zen.

Ba, ez dakit. Urteekin kantak egiteko modua aldatzen da, eta gainera orain dena nire etxean egiten dugu. Askoz errazagoa da grabatzea eta jotzea. Kanta hauek errazagoak dira, jotzeko sinpleagoak, musikalagoak. Belarritik errazago sartzen da.

Hala ere, lana eskatuko dute elektronikak eta kantetan sartzen dituzuen programazioek, ezta?

Bai, baina bueno, ni soinu teknikaria naiz, Madrilen egon nintzen horretarako ikasten... Hiruren artean egiten ditugu programazioak, eta, ez pentsa, jartzea da; eta ez dira gauza oso konplikatuak ere.

Gutxi gora behera zenbat denbora hartzen du kanta bakoitzerako parte elektronikoa egiteak?

Egunak izaten dira: inspiratuta baldin bazaude arratsalde bakarrean egin dezakezu. Beste batzuetan egunak joaten zaizkizu probatzen... Baina ez pentsa, publizitaterako-eta egin izan ditut gauzak elektronikarekin eta ematen duena baino errazagoa da. Beste instrumentuekin baino sinpleagoa da, teknologiak pila bat laguntzen dizulako.

Ematen du musika gotikoa ez dela hemen beste leku batzuetan bezala zabaldu. Zergatik dela uste duzu?

Ideiarik ez daukat, kulturagatik edo izango da; adibidez Madrilera joanda nabaritzen duzu mugimendu gehiago dagoela. Igual hemen itxiagoak izango gara...

Musikaz gain irudiari ere garrantzia ematen diozuela ematen du: taldearen irudiak ikusgarriak dira, zuen myspacea ere oso zaindua daukazue...

Irudia zaintzea ez dugu pentsatu taldea sortu aurretik, baina estilo honetarako beharrezkoa da. Jendea makillatuta joaten da, eta horrelako gauzak. Aurreko taldeetan ez genion hainbeste begiratzen horri, kañeroagoa izanda ez zegoelako beharrik, baina orain talde guztiek egiten dute.

Eta estetika gotikoa zer da, kontzertuetarako zerbait edo egunero eramateko modukoa?

Guretzat behintzat ez... Nik uste dut orokorrean kontzertuetarako janzten dela jendea horrela. Gero norbait horretatik bizi bada, eta ondo bizi, orduan bai; baina ez dut uste jendea horrela joaten denik egunero.

Doinu melankolikoak dituzte zuen kantek. Zergatik da hori?

Beti atera izan zaizkigu gauza ilun samarrak. Sortzen jartzen garenean horrela ateratzen zaigu, beste batzuei festarako gauzak ateratzen zaizkien bezala.

Hasieratik denek batera lan egiten duzue edo taldeko bakoitzak bere kontutik lan egiten du?

Orain diferentea izan da aurretik izan ditugun taldeekin konparatuta. Lehen lokalean entsaiatzen genuen eta dena elkarrekin egiten genuen. Orain, gehiena, oinarriak eta ideia behintzat, Unaiek egin du. Gero denon artean kanta bakoitza moldatu dugu. Baina bueno, hemendik aurrera hiruren artean egingo ditugu gauzak. Kontua da taldea hasi zenean ez zela gauza serio bat: Unaiek lan batzuk eginda zeuzkan eta horren gainean hasi ginen.

Eskerrak ez zela serioa: urtebetean 11 kantako diskoa egin duzue...

Nola dena etxean egiten dugun, oso lasai aritzen gara, estresik batere gabe: ez duzu joan behar estudio batera, diruarengatik kezkatzen ibili...

Eta orain zer? Ez dago erraza gaur egun diskoak saltzeko ezta?

Lagun bat daukagu horretarako. Gure diskoa diskoetxeetara bidaltzen ari da, kantak hortik mugitzen... Eta momentuz horretan gaude, diskoak horrelako lekuetara bidali eta itxoin egingo dugu bolada batean. Inor interesatzen ez bada, guk aterako ditugu kopia batzuk eta kontzertuetan saltzeko jarriko ditugu. Dena egina daukagu honezkero: liburuxka, CDaren diseinua... Baina noski, diskoetxeak hartzen baldin bazaitu eta kopiak bere gain hartzen baditu askoz hobeto.

Bitartean dena zuek egin al duzue?

Diskoaren azalaz eta diseinuaz ari naiz. Inguruan daukagun jendeak asko lagundu digu: liburuxka adibidez lagun batek egin du. Animazio estudio batean lan egiten du eta gustatu egiten zaio; myspace-a ere beste lagun baten laguntzarekin egin genuen... dena horrela.

Zer moduz zabiltzate kontzertuekin?

Txumbo dabil horretan lanean eta jotzen hasteko prest gaude. Zuzenekoak prestatzen ari gara eta nik uste abendurako-edo jotzen ariko garela. Gogoa daukagu, denbora pila joan da azkeneko aldiz jo genuenetik.

Asko aldatzen al da diskotik kontzertura zuen soinua?

Adibidez zati elektronikoa nola eramaten da eskenatoki batera?

Ordenagailu portatil batean eramaten duzu dena: bateria guztiak, programazioak, teklatuak... dena. Soinu horren gainetik jotzen dugu guk. Berez erraza da, gauza bakoitza separatu dezakezulako eta nahi duzuna bakarrik sartu zuzenean. Aurreko lana zuk egin baldin baduzu sinplea da.

Malo taldekoek ere gauza bera esaten zuten, kontzertua askoz errazago egiten zutela aurretik grabatutako gauzak eramanda.

Egia da: ordenagailutik kaxa batzuetara bidaltzen duzu soinua eta gutako bik gitarra jotzen dugu, besteak kantatu. Kantak egiteko ere askoz errazagoa da; eta, zer esanik ez, ez daukazu bateria puska bat mugitzen ibili beharrik, edo anplifikadore pila bat bizkarrean hartzen aritu beharrik. Hori, hasieran, ondo dago: anpli haundi bat eraman kontzertura eta soinua atera dezala. Baina orain gauza praktikoak egin behar ditugu.


Eibar ere sailkatu da final-laurdenetarako (0-0)

Husna egin du Osasunaren aurka Kopako kanporaketako itzuliko partidan

Hiru euskal talde egongo dia ostiral goizean Espainiako Kopako final-laurdenetako zozketan. Reala eta Alaves asteazkenean sailkatu ziren, eta gaur Eibar gehitu zaie. Husna egin du etxean Osasunaren aurkako kanporaketako itzuliko partida. Joanekoan 0-3 irabazi zuen eta orduko golei esker sailkatu da.

Itzulerako partida zozoa izan da, joaneko emaitzak kanporaketa erabakita utzi zuelako. Erritmo eta aukera gutxi egon da. Onena Eibarren izan du, 81. minutuan, Beberen oinetan. Lesioak izan ziren partidako gauzarik nabarmenena, Junca Eibarrekoak (11. min.) eta Nauzet (42. min.) Osasunakoak min hartu dutelako.

Sevilla-Real Madril kanporaketako itzuliko partida falta denean (21:00) —joanekoan Real Madrilek 3-0 irabazi zuen—, hauek dira final-laurdenetarako sailkatu diren taldeak: Reala, Alaves, Eibar, Alcorcon, Bartzelona, Atetico Madril eta Celta.


Iran. Bidaiaren kronika

Aurten egindako bidaiaren kronika egingo dute Joxemari Olasagastik eta Maria Pilar Sansebastianeak, argazkiez lagunduta


Ura moztuko dute Algortako hainbat kaletan asteazkenean

Datorren asteazkenean, urriaren 28an, ur zerbitzua etengo dute zenbait orduz Algortako hainbat kaletan. Getxoko Udaleko iturriek zehaztu bezala, etenaldia goizeko 9:00etan abiatuko dute eta litekeena da ura arratsaldeko 6etarako bueltan ematea. Ordu batzuetako etete hori ur sare nagusian egiten ari diren egokitze lanek eragingo dute. Hain zuzen ere, Etxeandia Artzapezpikua kalea lotuko dute sare horretara. Basagoiti etorbidean, berriz, ur giltza edo kontrol sistema batzuetan egingo dute lan. Gauzak horrela, mozketak honako kale hauetan emango da: Abasota, Alango, Algortako etorbidea, Andres Cortina, Aretxondo, Arrigunaga, Artibaiko jaitsiera, Basagoitiko etorbidea, Basaldua, Karitatea, Errementeriena, Galerene, Gazteluzarra, Gobelena, Landene, Etxeandia Artzapezpikua, Oka, Kaba eta San Nikolas. Lanek eragin ditzaketen eragozpenengatik barkamena eskatu du dagoeneko Getxoko Udalak. Argazkian, behargin bat estolderiatan lan egiten, artxiboko irudi batean.


Aldaketak izango dira bihar FederArte ekitaldian

Aldaketa handiak izango dira biharko iragarritako FederArte ekitaldian. Euskal Herriko eta Gipuzkoako surf federazioek antolatutako ekitaldiak surfa eta kultura uztartea ditu helburu. Kirol jarduera gehienak, baina, bertan behera geratu dira.

Bihar goizerako prestatutako ekitaldi guztiak geratu dira bertan behera. Lehenbizi, Euskal Herriko surf eta bodyboard txapelketa suspenditu zuten, esan digutenez, parte-hartzea txikia izan delako. Horren ondoren, Algorrira egin behar zen irteera eta eguerdi partean Itzurunen egitekoa zen emakumea surflari ekimena ere, bertan behera geratu dira.

Arratsalderako eta iluntzerako iragarritako ekitaldiak mantentzen dira oraingoz. 16:00etatik aurrera Sup inklusiboa egingo da ibaian, Itsas kiroldegi parean. 19:30ean, berriz, Zumaiako surfisten proiekzioak egingo dira Tximista tabernan.

Gau partean musikak hartuko de lekukoa. 22:30ean Deus ez taldeak joko du, eta 23:30ean Rural Zombies zestoarrek. Bi kontzertuak Torreberrin egingo dira. Gaua luzatzeko, DJ saioak izango dira: 01:00ean DJ Goiko Itzurun tabernan, eta 02:30etik aurrera DJ Huegun eta DJ Uranga, biak ere Tximista tabernan.


Markak hautsi ditu Bermeok Aste Santuko egunetan

Azken urteotako bisitari kopururik handiena hartu du Bermeok Aste Santuan. 1.321 izan dira Bermeoko Turismo Bulegotik Aste Santuko egunetan hurbildutako pertsonak, iazko (%11,5 gehiago) eta duela bi urteko (%41 gehiago) datuak aise gaindituz.

Hainbat izan dira Gaztelugatxeko eskaileretatik gora eta behera ibili diren pertsonak

Datu horri, Gaztelugatxeko San Juanek jasotako 4.000 bisitariak gehituz gero, “oso datu positiboa” dela nabarmendu dute Idurre Bideguren Bermeoko alkateak, Irune Ormaetxea Turismo eta Merkataritza zinegotziak eta Bego Gangoiti Turismo Bulegoko arduradunak. Guztira 5.321 pertsona ibili dira Aste Santuak iraun dituen bost egunetan. Horrez gain, informazio puntuetatik pasa ez diren bisitariak ere ugari izan direla adierazi dute.

Euskaldunak izan dira bisitari gehienak, beraien atzetik katalanek, madrildarrek eta galiziarrek gozatu dute Bermeoko eskaintza turistiko zabalaz. Besteak beste, Frantzia, Iberoamerika, Japon eta Italiako bisitariek ere bisitatu dute turismo bulegoa.

Era berean, ostatuak %100ean bete dira, jatetxeek eta tabernek bezero asko izan dituzte eta turismo aktiboak oso harrera ona izan du. Nordic Walking gunearen baitan kirola egiteko, Bale Arrantzaren Interpretazio Zentroa bisitatzeko edota Arrain Azokaren harira egindako pintxo lehiaketan pintxoak dastatzeko aukera ere izan dute bisitariek.

Bete egin da Gaztelugatxera eskainitako autobus zerbitzua

Bermeoko Udaletik Gaztelugatxeko San Juanera eskainitako autobus zerbitzua nabarmendu nahi izan dute, bete egin baita; 950 pertsonek erabili dute. Turismo iraunkorra bultzatzeko garraio publikoan joateko aukera eskaini dute aurten bigarrenez, eta iazko kopurua bikoiztu da.

Gaztelugatxeko San Juan bisitatzera doan jende kopurua kontuan hartuta, trafiko arazoak ekiditeko “ezinbestekotzat” jo dute zerbitzua udal arduradunek, eta oso pozik azaldu dira izandako erantzunarekin.

Azkenik, Bermeoko Udalak turismo iraunkorraren alde egiten duen apustua berretsi du: “gure arrantza herri izaera nabarmendu, gure ingurua eta ondarea zaindu eta mantendu da, eta, aldi berean, lanpostuak sortuko dituen turismo iraunkorraren aldeko apustua, hain zuzen ere”. Are gehiago, Gaztelugatxeko San Juanek Bermeoko turismoa bultzatzeko eskaintzen dituen aukerak lantzen jarraituko dutela azaldu dute, Bizkaiko Foru Aldundiarekin elkarlanean.


Baionako Foroa: gonbidatuekin solasean


Arantzazun euskal preso politikoen alde gose greban dira eskualdeko zazpi lagun

Igandean hasi zuten eta ostirala bitartean egongo dira gose greban, bildu diren 40 lagunak. Xanet Esnaola herritarra tartean da

Gipuzkoako eragile ezberdinekin eta komunikabideekin bildu dira "alorraren araberako konpromisoak lortzeko"

Euskal preso politikoen alde Gose greban daude 40 bat lagun Arantzazun, eta horien artean Xanet Esnaola azpeitiarra. "Euskal preso politikoen eskubideen defentsan eta euskal gatazkaren konponketan eragile aktibo" izateko helburuarekin, igandean hasi ziren eta ostirala bitartean egongo dira han.

Estatu espainoleko eta frantseseko kartzeletan "700 euskal herritar baino gehiago" dituztela eta "euren legeen arabera Euskal Herrian egon beharko luketeela" diote. Datuak ere ematen dituzte:

"Estatu espainolean 545 Euskal preso politiko dituzte, 51 espetxe desberdinetan banandurik, eta Euskal Herritik bataz besteko 609 kilometrotara"

"Estatu frantsesean, aldiz, 151 euskal preso politiko dituzte 29 karzeletan sakabanaturik , Euskal Herritik bataz besteko 797 kilometrotara".

Sakabanaketa "gatazka politikoa" dela diote eta "euskal preso politikoen, euren senideen eta oro har euskal herritarren aurkako zigor politika" dela. Karmele Solaguren oroitu eta bere heriotzak "erantzule zuzenak" dituela esaten dute.

Gose greban daudenek "euskal preso politikoen kolektiboak, errefuxiatuek eta iheslariek, Euskal Herriko gatazka politikoaren konponketan zuzeneko papera" izan behar dutela ere adierazi nahi dute ekimenarekin. Horretarako "ezinbestekotzat" dute guztiak Euskal Herrian egotea.

Komunikabideekin, sindikatuekin, AEK eta EHE euskalgintzakoekin, Bilgune feministarekin, Ikasle Abertzaleekin, Gipuzkoako Bertsozale Elkartearekin eta Segi gazte erakundearekin biltzen dihardute, "bakoitzaren alorraren araberako konpromisoak lortzeko".


Emanaldia etzi, Zarauzko elizan

Kantuzek Zarauzko Frantziskotarren elizan kantatuko du larunbatean, iluntzeko 20:30etan. Herritarrak animatu dituzte kontzertura. y


Powell: "Europako azkeneko gatazka armatua konpontzeko garaia da"

Datorren asteleheneko Donostiako Nazioarteko Konferentziaren aurkezpenean egin ditu adierazpenok Erresuma Batuko lehen ministroaren kabineteko buru ohiak. "Bukaeran denek sentitu behar dute irabazle". "Nazioarteko buruzagiak" izango dira konferentzian.

Jonathan Powell Erresuma Batuko lehen ministroaren kabineteko buru ohiak azpimarratu du Euskal Herrikoa dela "Europako azken gatazka armatua" eta "konpontzeko garaia" dela. Donostian astelehenean egingo duten Nazioarteko Konferentziaren aurkezpenean egin ditu adierazpenok Powellek, Donostian bertan, Bakearen Etxean.

Haren arabera, bukaeran ez da irabazlerik eta galtzailerik izan behar; "denek sentitu behar dute irabazle". "Bake iraunkorra" lortzeko denen artean hitz egin beharra dagoela dio Powellek, "hori ez baita erdiesten zure lagunekin soilik hitz eginda, baizik eta zure etsaiekin hitz eginda".

"Euskal Herrian gatazkaren konponketa sustatzeko" asmoz antolatuko dute ekimena, nazioarteko eta bertako hainbat erakundek bultzatuta. Hain zuzen ere, hauek dira ekimenaren sustatzaileak: Berghof Foundation, Conciliation Resources, The Desmond and Leah Tutu Legacy Foundation, Harremanetarako Nazioarteko Taldea (Euskal Herria) eta Lokarri.

"Nazioarteko buruzagiak" izango dira astelehenean

Gaurko aurkezpenean Paul Rios Lokarriko ordezkaria eta Pierre Hazan Harremanetarako Nazioarteko Taldeko kidea ere izan dira. Riosek aipatu du "nazioarteko buruzagiak" izango direla astelehenean, eta Euskal Herriko eragile politiko eta sindikal denak gonbidatu dituztela. Larunbatean jakinaraziko dituzte izenak, baita egitaraua ere.

"Normalizazioa, gardentasuna eta erabateko inklusio politikoa ezaugarri dituen egoera lortzeko beharrezko diren osagaiak partekatzea da Nazioarteko Konferentziaren helburua", esan du Riosek. "Egoera hori soilik baliabide demokratikoetan oinarrituko litzateke eta inongo indarkeriarik edo indarkeriaren mehatxuaren erabilerarik gabe".

Hazanek berretsi du bere taldearen xedea "Euskal Herrian normalizazio politikoari buruzko eztabaida erraztea" dela, eta espero du konferentzia "aurrerapauso adierazgarria" izango dela.

Agerraldian izan dira Sostengu Taldeko "lehendabiziko" kideak: Txaro Arteaga Emakundeko zuzendari ohia, Miguel Lazpiur Confebask-eko presidente ohia eta Vicente Zaragueta enpresarioa —Kotte Ezenarro Hendaiako kontseilari eta PSFko kideak ezin izan du egon gaur—.


Afrikar emakume gerrariak Oscar sarietan

Dahomey erresuma (Egungo Benin), 1724. Emakumez osatutako ejertzitoak Alladaren aurkako gerran parte hartu zuen.

Handik hiru urtera Whydah erresumako Savi hiriburuaren konkistan ere jardun zuten mino (“gure amak” fon hizkuntzan) izeneko gerrariek. Handik aurrera, emakumeek batailoi iraunkorra osatu zuten eta 6.000 kidera iritsi zen.

Dahomey erresumako yorubak inguruko herriekin gerran jardun zuten luzaroan eta esklaboen salerosketak herrialdeari ekarritako oparotasun ekonomikoari eusteko, gainbehera demografikoari aurre egin behar zioten. A. E. Wilmot merkatari ingelesak, esaterako, Abomey hiriburuko kaleetan gizonezkoen eta emakumezkoen arteko desproportzioa oso nabarmena zela jaso zuen. Horrenbestez, Agadja erregeak (1708-1732) bere aita Houegbadjak sortutako elefante ehiztari emakumeen taldea (gbeto) guardia pertsonal gisa erabiltzen hasi zen lehenik, eta borrokarako trebatu eta erabiliko zituen gero.

Gerrariak nerabezaroan errekrutatzen zituzten eta trebatze prozesu gogorra izaten zuten: lantzak, aiztoak, mazoak, ezpatak eta suzko arma europar batzuk erabiltzen ikasten zuten, baita gorputzez gorputzeko borrokan ere. Eta borrero lanetan ere gaztetatik jarduten zuten, heriotzara ohitzeko eta errukia uxatzeko. Ordainetan, pribilegio asko zituzten: errege jauregian bizi ziren eta nahi adina alkohol, tabako eta esklabo omen zituzten eskura, R. Burton esploratzaileak 1860an idatzi zuenez.

Minoen kopurua eta ospea handituz joan zen aldameneko herriekin borrokan, baina kolonizatzaile europarren aurka hasi zirenean, zehazki frantziarren aurka, teknologiak gainditu zituen. Zenbait militar frantziarren arabera, suzko arma gutxi eta zaharkituak zituzten, eta ez zituzten zuzen erabiltzen. Minoen adorea eta gorputzez gorputzeko borrokan zuten nagusitasuna nabarmendu zuten arerioek, baina hori ez zen nahikoa izan. 1892an, frantziarren aurkako gudu batera 434 mino bidali zituzten; soilik 17 atera ziren bizirik. Mendea amaitu baino lehen, Afrikako ia azkeneko erresuma independentea Frantziako kolonia bihurtu zen.

Datorren astelehenean banatuko diren Oscar sarietan, Black Panther filmak sei nominazio ditu, eta lehen aldia da superheroien pelikula bat film onenaren saria jasotzeko hautagai dela. Fikziozko Wakanda erresumako Dora Milaje emakumezko gerrariak dira, besteak beste, filmeko protagonistak. Fantasiaz eta akzio sinesgaitzez betetako filmak, hortaz, badu iturri erreal historikoa: Dahomeyko minoetan oinarrituta daude Ayo, Okoye, Xoliswa eta filmeko gainerako emakume gerrariek.


Ziorla poztasunaren erregina!

Gogotsu gaude astebukaera heltzeko, dakizuenez Ziorlako jaiak datoz eta Santamainako ludotekatik ere festa horretako parte izan nahi dugu.

Horretarako, aste honetan asanbladaren bitartez jai horretan zein tailer edo ekintza egin nahi ditugun adosten aritu gara.

Bozkaketaz- bozkaketaz hurrengo ekintza hauek izango dira ostiralean arratsaldeko 17 etatik 19.00 ak arte.

– Aurpegi margoketa.

– Elementu naturalekin sorkuntza.

– Balance bike-ak.

Eguraldi euritsua eginez gero, ekintzak moldatu egingo dira.

Arratsaldea ondo amaitzeko

gaztetxokeroek txokolate goxo- goxo batera gonbidatuko gaituzte!

Beraz, irakurle maiteok gerturatu eta denon artean giro paregabea lortuko dugu!


Langile ohi guztiak inputatzeko bidea ireki du Del Olmok

Agus Barandiaran, Txumai Iturria eta Alberto Ortigosa aske utzi ditu Del Olmok, baina Egunkaria-ko langile ohi guztiak inputatzeko bidea ireki du.


Olaetxeak eta Albisuk irabazi dute Bigarren Mailako txapelketa

Gorka eta Merino I.a baino gehiago izan dira finalean (22-16), eta Lizartzako aurrelariak hamalau tanto egin ditu

Mikel Olaetxeak eta Jon Ander Albisuk Bigarren Mailako binakakoaren txapela jantzi zuten atzo, Tolosan, Gorka Esteban eta Miguel Merinoren aurkako finala 22-16 irabazi ondoren. Beotibarreko harmailak goraino bete ziren, eta giro bikaina egon zen. Partida bizia izan zen, eta Olaetxea nabarmendu zen, hamalau tanto eginda, asko ikusgarriak. Lizartzako aurrelaria txapelketako pilotari onena izan da, eta 26 urterekin, Asegarcek estelar pare bat jokatzeko aukera eman diezaiola irabazi du kantxan.

Txapeldunek ondo bideratu zuten finala, 9-2 aurreratuz. Gorka eta Merinori partidan sartzea kosta zitzaien, baina hasierako sustoa aldendu zutenean asko orekatu zen jokoa euren pilotarekin (12-10 eta 14-13). Asegarcekoek, baina, berriz ere ireki zuten aldea, 5-0eko partzial bati esker (19-13). 16-13koa tanto polita izan zen, Albisuk zabalean jotako bolea. Partida bukaera asko itsusitu zen, azken lau tantoak hutsak izan baitziren. Azkena Gorkak luzeegi ateratako sakea.


Hondakina

Arratsak epelera egin du, zaborra ateratzera irten naiz. Plastikoak, botilak, papera, organikoa… Ontzi batetik bestera nenbilela denetik kontsumitzen duen gizarte bateko ordezkari leial, nire adin bertsuko gizon bat hurbildu da errefuxen zaborrontzira, baina ni bertara nindoala ikusirik, estalkia jaso du gelditzen zitzaidan poltsa bakarra bertara bota nezan. Eskerrak eman dizkiot ahotsa apalduta, eta nire egitekoa bukatutakoan, gabon esan eta etxerantz hartu dut. Laster, jiratu egin naiz. Gizona araka eta araka ari da errefuxen artean. Zerbait atera du bertatik. Eta beste zerbait. Ni naiz ontzira zerbait bota dutenen artetik azkena, eta gizonak aukeratu dituen pusken artetik seguru jaso duela zerbait nik botatakotik. Nik baztertutakoa, hark beharrezko. Kontzientzia txarrak eragindako ibilera motel deseroso batekin eta Magazine taldearen abesti bat buruan nuela sartu naiz etxean, «hondakinak sortzen ditut, hondakina naiz...».


Estanda Ordiziak Logroñoko Los Arcos hartuko du

Espainiako Ohorezko mailan ari den Estanda Ordizia areto futboleko nesken taldeak Logroñoko 4 Arcos taldea hartuko du bihar Majorin, 18:15ean. Joan den A Coruñan sartu ondoren, lehen postua ere galdu zuten, eta igoera fasea jokatzeko aukerari eusteko derrigorrean irabazi behar dute. Emilio Ortiz entrenatzailearen arabera, taldeak matematikoki ez du galdu titulua irabazteko aukera, baina haren ustez, Viaxex Amarelle eta Valditeris Ferrol talde galiziarrak dira irabazteko hautagaiak.


Estatuko babesa egituratzen

Kataluniako prozesuaren aldeko konpromisoa hartu dute EH Bilduk eta ezkerreko zazpi alderdik

Espainiako Estatuko «nazio eta herrietako» ezkerreko zortzi erakunde subiranistek aurtengo Diada baliatu dute indarrak batu eta Kataluniako prozesuari babesa emateko, EH Bilduk jakinarazi duenez. BNG (Galizia), Andecha Astur (Asturias), Izquierda Castellana (Gaztela), Bloc Nacionalista Valencia eta Mes Per Mallorca (Herrialde Katalanak), Chunta Aragonesista eta Puyalon de Cuchas (Aragoi) eta EH Bildu bera Bartzelonan bildu ziren gaur zortzi, jarrera bateratu bat adosteko. Irailaren 27an Kataluniako hauteskundeetan herritarrek bozkatuko dutena errespetatzeko dei egin dute. Baina, horretaz gain, berritasun bat da estatuak Kataluniaren aurka har ditzakeen neurrien aurrean euren artean koordinatzeko konpromisoa agertu dutela.

Gainera, aldarrikapen subiranistek tokian-tokian aurrera egiteko helburuarekin, elkarren artean ekinbideak garatzeko borondatea ere azaldu dute.

Herrialde Katalanetako erakunde ezagun baten egoitzan egin zuten bilkura: Ciemen-en etxean, Gutxiengo Etniko eta Nazioen Nazioarteko Zentroan. Topaketaren anfitrioi eta ikuskatzaile gisa ERCko eta CUPeko ordezkariak egon ziren.

Adierazpenaren sinatzaileen arabera, hilaren 27ko bozek «izaera eratzailea» izango dute, eta Espainiako Estatuko beste herriei ere eragingo die Kataluniako prozesuak. Adierazi dute erabakitzeko eskubidean oinarrituta «haustura demokratikoa» dutela xede, azken batean «harreman justuago eta solidarioagoen esparru bat» erdiesteko. «Estatuaren mehatxuengatik» garai zaila datorrela iritzi diote.


Batasun argazkia, lehen aldiz

Euskararen Egunak berritasun handia ekarriko du: EAEko instituzioek eta euskalgintzak adierazpen eta ekitaldi bateratuak egingo dituzte. Euskararen alde egitera deitu nahi dute

Elkarlan argazkia erakutsiko du aurten Euskararen Nazioarteko Egunak. Berritasun nabarmena. Adierazpen bat adostu dute EAEko erakunde nagusiek, eta harekin bat egin dute dozenaka eragile sozialek; tartean dira euskalgintzako erakundeak ere, Kontseilua buru. Zer egin dezaket nik euskararen alde? izenburupean, gogoeta egitera bultzatu nahi dituzte herritarrak, nork bere esparrutik euskara bultza dezan. Euskararen «berdintasun soziala» jarri dute helburutzat. Gaur zortzi ekitaldi bateratu bat egingo dute Bilbon, adierazpen hori ardatz. 500 eragilek eta norbanakok baino gehiagok babestu dute jadanik.

Guggenheim museoan egingo dute ekitaldia datorren larunbatean, eta han eman zuten horren berri atzo. Hakoba taldeak bultzatu du adierazpena; horko kide dira Eusko Jaurlaritza, hiru diputazioak, hiru hiriburuetako udalak, Eudel udal elkartea eta Uema Udalerri Euskaldunen Mankomunitatea. Haien proposamenarekin bat egin dute ondoren Eusko Legebiltzarreko bost alderdiek eta gizarte eragile andana batek.

Argazkia izango da berritasun nagusia. Batasun irudia. Euskara biziberritzeko bidean «elkarlana eta adostasuna» ezinbestekoak direla nabarmendu du Patxi Baztarrikak, Eusko Jaurlaritzako Hizkuntza Politikarako sailburuordeak. «Bide horretan pauso bat dira aurtengo adierazpena eta atxikimenduak». Antzera hitz egin dute gainerako ordezkariek.

Pausoak ikusten ari direla nabarmendu du Mikel Irizarrek, Gipuzkoako Hizkuntza Berdintasuneko zuzendariak. «Esparru komunak hedatzen ari gara». Miren Azkarate Donostiako Euskara zinegotziak ere hori bera goratu du: «Bat hartzea lortu dugu».

Adostasuna lortzeko

Oinarrizko testu bat adostu dute. Hori zen helburua, pluraltasuna islatuko zuen testu bat taxutzea, Baztarrikak azaldu duenez. Beraz, aitortu du litekeena dela batzuentzat motz geratzea adierazpena, eta beste batzuentzat ñabardurak behar izatea «gehitxo» ez izateko. «Adostasun dokumentu bat da, denontzat da erosoa; denona da, eta ez da inorena. Denon eskuzabaltasunari eta adostasun egarri eta konpromisoari esker, ontzat eman dugu».

Aktibazioa nahi dute Zer egin dezaket nik euskararen alde? lelodun dokumentuarekin. «Gutariko bakoitzak egin baitezakegu zerbait». Erabilera indartzea da helburua, Baztarrikaren arabera. «Han eta hemen, honetarako eta hartarako». Herritarren rolari begiratu dio, hain justu, Azkaratek; «behetik gorako hizkuntza politikak» duen garrantzia aipatu du.

Herritarren ekarpena bai, baina Josu Labaka Uemako lehendakariak gogorarazi du erakundeek ardura dutela. «Erantzukizuna ezin da jarri herritarren borondatean soilik. Erakunde publikook ardura handia dugu. Egiten dugun hizkuntza politikaren araberakoa izango da bihar herri hau».

Aurrera begirako oinarria

Bizikidetza eta hizkuntzen berdintasuna dira adierazpenaren zutabe nagusiak. «Euskarak eta gaztelaniak, erabilerari dagokionez, legezko aitortza berdina dute, baina gizartean egoera desberdina bizi dute». Desoreka hori gainditzea ezarri dute helburu gisara.

Pauso bat izango da adierazpena. «Izan dadila benetan euskararen aldeko hizkuntza politika aurrerakoi eta ausartetan batera aritzeko abiapuntua», adierazi du Labakak. Itxaropen hori azaldu du Baztarrikak ere: «Ahaleginak eta bi egingo ditugu aurtengo adierazpen eta deialdiaren inguruan gauzatu den akordio bidea etorkizunean are gehiago indartzeko». Atxikimenduetan lorturiko pluraltasuna goraipatu du. Espero dute horren ispilua izango dela gaur zortziko ekitaldia. Guggenheimen egingo dute, 11:30ean.


Nola parte hartu 'Euskadi Pregunta a' saioan?

ETB-2ko saioan parte hartzeko, Euskal Autonomia Erkidegoko biztanlea izan behar da, eta ezin da inongo hauteskunde-zerrendatan agertu. Interesa dutenek Bildarte webgunean eman dezakete izena.

"Saioan parte hartu ahal izateko, ETB-2ko saioan parte hartu ahal izateko, Euskal Autonomia Erkidegoko biztanlea izan behar da, eta ezin da inongo hauteskunde-zerrendatan agertu", azaldu dute Bildarteko arduradunek. Aukeraketa egiteko, enpresak herritarren adina, sexua, bizilekua, lanbidea eta ideologia politikoa hartuko ditu kontuan. "Herritarren irudi plurala sortzea da helburua; izan ere, 30 pertsonarekin ezinezkoa da euskal gizartearen segmentazio zehatza egitea", gaineratu dute.

Herritar bakoitzak hiru galdera idatzi beharko ditu. "EITBk bost aukera emango dizkiete: politika saila; ekonomia saila; osasuna, hezkuntza eta kulturari eskainitako saila; ingurumena, garraioa, zientzia eta teknologia eta gizarte politika gaiei eskainitako saila; eta, azkenik, gai libreko saila", esan dute Bildartekoek. EITBk hiru horietatik bat aukeratuko du.

Interesa dutenek Bildarte webgunean eman dezakete izena.


Txirrindulari bat larri zauritu da Urritzelkin, Nafarroan

Biktimak konortea galdu du jasandako traumatismoaren ondorioz, eta Nafarroako Ospitale Gunera eraman dituzte.

Pertsona bat zauritu da larunbat honetan, pronostiko larriarekin, Urritzelkin (Nafarroa) bizikletatik erori eta gero.

14.10etan jaso dute deia SOS Nafarroako zentroan, eta anbulantzia batean eraman dute Nafarroako Ospitale Gunera. Biktimak konortea galdu du jasandako traumatismoaren ondorioz.

Foru Poliziak Iruñeko bide-segurtasun eta atestatu eta ikerketa patruila bana bidali ditu bertara.


Talaia bidea bihar, gaztetxoekin

Bihar, goizeko 08:15etan Hernaniko tren geltokian jarri du zita Mendiriz Mendik gaztetxoekin, Talaia bidea egiteko: San Pedro eta Donostia lotzen dituen 7,5km-tako ibilbidea egiteko aukera izango da, Ulian barreran, itsaso bazterretik dijoan parejeetatik.


Burlatako udaletxean ikurrina jarri izanaren aurkako ebazpena eman du epaitegiak

Legez kanpokotzat jo du udaletxean ikurrina jartzea, Ikurren Legea indargabetua egon arren. Epaitegiak arrazoia eman dio Espainiako Gobernuari.

2017ko abuztuaren 14an, Burlatako jaietan, herriko udaletxean ikurrina jartzeko erabakia legez aurkakoa izan zela ebatzi du Iruñeko administrazioarekiko auzien lehen epaitegiak.

Nafarroako Parlamentuak Ikurren Legea indargabetu zuen arren, legediak ez du baimentzen Nafarroako eraikin publikoetan ikurrina jartzeko aukera, epaitegiaren esanetan. "Ikurren Foru Legearen indargabetzeak, salatutako aldearen argudioek diotenaren kontra, auziaren interpretazio juridikoa ireki ordez, erabat ixten du". Nafarroaren kasuan, ikurrinaren erabilerari bide ematen dion araudirik ez dagoela ziurtatu du epaiak.

Epaitegiak onartu du Ikurren Legeak ikurrinaren erabilera ahalbidetzen zuela ezohiko zenbait kasutan; Nafarroako ikur ofizialez gain, beste herrialde, erkidego edota tokiko ikurren erabilera baimentzen baitzuen kortesiazko keinu gisa, bisita ofizialetan, bisitak iraun artean. Legea indargabetuta, ordea, ikurrina eraikin publikoetan jartzeko aukerarik ez dagoela ondorioztatu du epaitegiak, "ez ohiko kasuetan, ezta apartekoetan ere"; haren esanetan, "udal batek ezin baitu egin debekatuta ez dagoen guztia".

Epaiak azaltzen duenez, Espainiako banderaren erabilera ezartzen duen 1981eko legearen arabera, administrazioetan Espainiako bandera, erkidegokoa eta tokikoa erabili behar direla, eta legedian ez dagoela bestelako banderarik erabiltzeko baimena ematen duen araurik, zazpigarren artikuluak jasotzen duena izan ezik. Epaitegiak nabarmendu du artikulu horretan bestelako banderen erabilera aurreikusten dela "berariazko arautzearen bidez".

Espainiako Gobernuak Nafarroan duen ordezkaritzak Burlatako eta Tafallako udalak salatu zituen iazko abuztuan, herriotako festen hasieran udaletxeko balkoian ikurrina jartzeagatik. Uda horretan, beste bederatzi udal salatu zituen arrazoi berarengatik.


Iazko urritik preso, bi urteko zigorra aurten eta aurki beste epaiketa bat

Arnaldo Otegi iazko urritik dago kartzelan -lehen ere egona da-. Batasunaren Mahai Nazionala berrosatu nahi zuelakoan atzeman zuten 2009ko urriaren 13an, hainbat kiderekin batera. ETAren esanetara aritzea leporatu zieten.

Joan den martxoan, berriz, Angela Murillo Espainiako Auzitegi Nazionaleko epaileak bi urteko kartzela zigorra eta hamasei urteko inhabilitazioa jarri zion, Jose Mari Sagardui Gatza euskal presoa aska zezatela eskatuz 2005eko uztailaren 9an Zornotzan egindako ekitaldian esandakoengatik. Hain justu, honako hitzetan ikusi zuen delitua Murillok: "[Euskal Herriaren eszenatoki nazional demokratikoa] euskal preso politikoei, errefuxiatuei eta borrokan utzi ditugun beste hainbat kideri zor diegu, eta lortuko dugu!". Epaiak zioen "inolako zalantzarik gabe, terrorismoa goratzen" dutela hitzok. Defentsak Gorenera joa du; beraz, epaia ez da irmoa oraindik.

Hurrengo asteko ostegunean Otegiren aurkako beste epaiketa bat hasiko da, Auzitegi Nazionalean: 2004ko azaroaren 14an Anoeta Donostiako belodromoan Batasunaren izenean egindako bake proposamenean "terrorismoa" gorestea, desobedentzia, bilkura ilegalean parte hartzea eta badaezpadako neurriak haustea egozten dizkiote. Joseba Permach eta Joseba Alvarez ezker abertzaleko kideak ere epaituko dituzte. Fiskalak hirurentzat hemezortzina hilabeteko kartzela eskatzen du eta hamabina urteko inhabilitazioa. Ermuko Foroak, berriz, bosna urteko kartzela eta hogeina urteko inhabilitazioa.


Lorea Agirrek euskahalduntzearen erronka hartuko du hizpide

Lorea Agirre, Bagera Donostiako Euskaltzaleen Elkarteak antolatutako jardunaldi batzuetan. (Argazkia: Nagore Koch)

Euskaltzale eta euskaldun askoren ahotan dabil ahalduntzea eta aktibazioaren erronka. Euskarari buruzko diskurtsoa aldatzearen beharra, euskara sustatzeko kanpainak, erabilera, euskara elkarteen lana… Donostian, Egian Euskaraz Bizi Nahi Dugulako kanpainarekin berriz ere indarra hartu du boteretzearen ideiak. Gai honen inguruan piztutako jakinmina asetzeko Lorea Agirre kazetaria eta Jakin-eko zuzendaria gonbidatu dugu hizlari gisa, martxoaren 15erako (19:00) antolatu dugun hitzaldira. Lorea Agirreri buruz gehiago jakin nahi baduzu ez galdu Hiru Damatxo-k Gure Bazka-n egin zion elkarrizketa.

Irutxuloko Hitzak, Bagera Euskaltzaleen Elkarteak eta Piztuk elkarlanean prestatutako ekitaldia izango da. Lorea Agirrek euskahalduntzea eta feminismoari buruzko hitzaldia emango du, eta ondoren, Irutxuloko Hitzako kazetari baten galderei erantzungo die. Publikoak ere parte hartzeko aukera izango du, elkarrizketaren ondoren galderak egiteko aukera izango dute eta. Solasaldira etortzeko aukerarik ez dutenek galderak egin ditzakete Twitter bidez, #euskahaldun traola erabilita. Ekitaldi osoa irrati bidez jarraitzeko aukera izango da, Ttan Ttakun irratiak zuzenean emango baitu.


Oregik erran du Hernialden agertutako zuloa prozesu baten parte izan dela

Urriaren 6an "buztin kopuru urri bat eta gainaldeko azaleratze bat" agertu zela azaldu du Eusko Jaurlaritzako Ingurumen eta Lurralde Politika sailburuak. Ingurune karstikoetan halako ezbeharrak ezin aurreikusiak direla gehitu du. EH Bilduk gainkostuak eta informaziorik eza salatu ditu.

Joan den urrian AHTaren lanetan Hernialde parean (Gipuzkoa) agertutako zuloaren inguruan galdera egin dio Oskar Matute EH Bilduko legebiltzarkideak Ana Oregi Lurralde Politika sailburuari. Urriaren 15ean jakinarazi zioten Gipuzkoako Foru Aldundiari zuloa zegoela, eta hilaren 20ean Hernialdeko alkateari zein zuloa agertutako lurraren jabeari. Egun batzuk lehenago jada agertuak ziren, ordea, arazoaren lehendabiziko zantzuak: urriaren 6an, hain zuzen. Urriaren 6 eta 15 artean zuloa estaltzen saiatu zirela erran du Oregik, baina 15ean lur jausi handiagoa izan zela. Oregik azaldu du prozesu bat izan dela zuloarena, eta hasieran ez zietela ingurukoei abisatu arazoaren neurria ez zelako handia. Matutek salatu du azaroaren 28an emandako azalpenetan ez zela inon ageri urriaren 6ko datarik.

EH Bilduko legebiltzarkideak ikerketa geoteknikoen eraginkortasunari buruz ere galdetu dio Oregiri, eta honek erantzun dio ingurunea karstikoa izanik, ezinezkoa dela halakoak aurreikustea. Are, arrunta dela gertatzea, baina ez non eta noiz jazoko den. Matutek salatu du 1,45 milioi euro balio izan dutela aurretik egindako ikerkete geoteknikoek, eta zuloa estaltzen 3,1 euro erabiliko direla. "Gainkostu" horiek gizarte osoari eragiten dietela salatu du.

Segurtasuna eta konponketak

Gaur egun zuloa estali eta konpontzeko lanetan ari direla ohartarazi du Oregik, eta lurraren jabearekin akordio bat egina dutela jada azaroaren 13tik. Segurtasunari dagokionez, neurriak betetzen dituztela azaldu du. Zuloa betoiz eta lurrez estali eta 2015eko martxorako ingurua leheneratua egonen dela segurtatu du.


Ohiko udalbatzarra egingo dute gaur

Udaletxeko areto nagusian izango da, 19:00etan hasita. Hurrengo gaiak landuko dituzte, besteak beste: Bustinzuriko Errebalaren azpian, Urola ibaiaren ondoan, dagoen kaleari izena jartzea, Azpeitiko berde guneen zainketa lanen estrategairen planifikazioa onartzea eta Alde Zaharreko eraikinetako fatxadak birgaitzeko diru-laguntza lerroa onartzea.

Azpeitiko Udalak ohiko udalbatzarra egingo du gaur, asteartea, 19:00etan hasita, udaletxeko areto nagusian. Bertan hurrengo gaiak landuko dituzte:

1.- Udalbatzak 2016ko apirilaren 5ean egindako bilkuraren akta onartzea.

2.- Bustinzuriko Errebalaren azpian, Urola ibaiaren ondoan, dagoen kaleari izena jartzea.

3.- Zarataren Ekintza Planaren dokumentua onartzea.

4.- Azpeitiko berde guneen zainketa lanen estrategairen planifikazioa onartzea.

5.- Azpeitiko Udalaren eta Usurbilgo Lanbide eskolaren arteko hitzarmena onartzea, Udal instalazioetan energia berriztagarrietan eta energia aurrezte eta efizientzian aholkularitzarako eta lanbide teknikorako.

6.-Alde Zaharreko fatxadak birgaitzeko diru-laguntza lerroa onartzea.

7.- Garatzeko bidean lankidetza programak bideratzen dituzten Gobernuz Kanpoko Erakundeentzat (GKE) diru-laguntza emateko oinarriak eta 2016ko deialdia onartzea.

8.- EUDEL erakundean Azpeitiko Udalaren izenean aritzeko Estitxu Elduaien zinegotzia izendatzea.

9.- Azpeitiko Udaleko, Kirol Patronatuko eta Euskara Patronatuko 2015. ekitaldiko aurrekontuaren likidazioa onartzearen berri ematea.

10.- Azpeitiko Udalaren aurrekontuan 1. zenbakia duen kreditu aldaketaren berri ematea.

11.- Diru sarrerak bermatzeko Gipuzkoako Foru Aldundiaren diru-laguntza (DBL-AGI) lerroa mantentzea eskatzeko mozioa.

12.- Asilo-eskatzaileak itzultzeko eta kanporatzeko Europar Batasunaren eta Turkiaren arteko akordioa indargabetzea eskatzeko mozioa.

13.- Galdera eta erreguak.


Cesareo Muñozek eta Yana Kucherovak irabazi dute Igartza Musika Beka

I. Igartza Musika Bekan parte hartu duten hamabost kideak.

Beasaingo Udalak Musikenerekin elkarlanean antolatutako I. Igartza Musika Bekak baditu irabazleak.

Musikenen Goi Mailako Titulazioaren laugarren urtean dabiltzanen artean, 2.000 euroko beka, Yana Kucherova errusiar biola jotzaileak irabazi du.

Masterrean matrikulatukoen artean, berriz, Palentziako (Espainia) Cesareo Muñoz biolontxelo jotzaileak, 3.000 euroko beka jaso du.

Gaur, bekaren zati bana jaso dute; bigarren zatia, kontzertua eskainitakoan jasoko dute.

Damian Martinez, Sorkunde Idigoras, Marijose Cano eta Arantxa Gastesik osatu dute epaimahaia. Hamabost musikarik, ordu laurdeneko tartea izan dute gaur arratsaldean Igartzako jauregian, beraien proiektua aurkezteko.


Asteleheneko Goienkaria (2007-01-29)Atzera egiten hasita…

Itzelezko zoriontasuna deiadarra bota zuen Salma Hayek aktoreak bere lagun Pe aktore onenaren Oscarretarako hautagai aukeratu zutenean. Volver filmean egiten duen lanagatik aukeratu zuten.

Itzuli ere Iban Zubiaurre itzuli zen atzo Anoetara; hura baina,txistuka hartu zuten bere taldekide ohien zaleek. Neu berri asteburuan Antzuolara bueltatu naiz Amaia, Edurne, Miren, Itziar eta Rakelekin afaltzera eta aspaldiko kontuak gogora ekartzen, ondo baino hobeto pasatu nuen zapatu gauean. Eskerrik asko, Miren!

Gaur, berriz, atzera aterako dira kalera herritar asko, gure herriko kirol nazionaletako bat praktikatzera: manifestazioa, alegia. Iñaki de Juanaren egoera salatzeko ere balio beharko luke. Baina, bihar, berriz ere volver egingo dutenak, askoren gogora, eta gutxi batzuren bihotzera, Diego Armando eta Carlos Alonso Palate izango dira. Hilabete betetzen delako lehengo sasoietara bueltatzeko pausua egin genuela. Ez zen aukera ona izan, hori badakigu.

Horregatik, atzera zerbaitetan saiatu beharko bagina elkarrizketan beharko luke. Horixe da gurea dena, hitza, berba, hau da, hizketanegitea.


Bateragune auziko epaia baliogabetzeko eskatu dute

Elkarretaratzea deitu dute datorren hilaren 28rako, Auzitegi Gorenak defentsaren helegitea aztertuko duen egunerako.

Ezker abertzaleko hainbat buruzagik, baita Aralarrekoak, Alternatibakoak eta hainbat sindikatuetakoak Bateragune auziko epaia baliogabetzeko eskatu dute Donostian eta bost kondenatuak aske uzteko exijitu dute, besteak beste, Arnaldo Otegi.

Rufi Etxeberria, Jone Goirizelaia, Oskar Matute eta Rebeka Ubera egon dira elkarretaratzean eta Bateragune auziko epaia bertan behera uzteko zein zigortuak absolbitzeko eskatu dute.

Arnaldo Otegiri eta Rafa Diez Usabiaga LABeko idazkari orokor ohiari 10 urteko espetxe zigorraezarri zieten eta zortzi urteko espetxe zigorra Sonia Jacintori, Miren Zabaletari eta Arkaitz Rodriguezi.

Epai berean, Auzitegi Nazionalak Txelui Moreno, Amaia Esnal eta Mañel Serra aske utzi zituen. Hiru hauek Donostiako elkarretaratzean egon dira eta Eneko Olasagasti zinegileak ohar bat irakurri du epaiaren "traza politikoa" salatuz.

Bestalde, Auzitegi Gorenak defentsaren helegitea aztertuko duen egunerako, hilaren 28rako, Bilbon elkarretaratzea deitu dute. "Euskal gizartearen gehiengoak Justizia helburu politikoekin erabiltzea arbuiatzen" duela esan du, eta "ideia politiko guztien defentsak bermatuta" egon behar direla gaineratu du.


Beñat Atorrasagasti atxilotu dute Eskozian

Ostiral gauean atxiki zuten familiarekin bizi zen etxean, Guardia Zibilaren laguntzarekin egindako operazioan

Eskoziako Poliziak Beñat Atorrasagasti Ordoñez atxilotu zuen ostiral gauean Edinburgon, berri agentziek zabaldu dutenez, Guardia Zibilek bertako poliziekin elkarlanean eginiko operazio batean. Bere etxean atxilotu zuten, 22:00etan. Espainiako Justiziak 1996 eta 2001 artean ETArentzat garraio lanak egitea leporatu dio.

Bortzirietakoa da Atorrasagasti, eta 36 urte ditu. 2001ean polizia operazio batetik ihes egin zuenetik dago sasian. Mugalari talde bat desegin zuela esan zuen orduan Poliziak. Edinburgon bizi zen aspaldian familiarekin, bizimodu arrunta eginez. Berri agentzien arabera, bihar eramango dute epailearen aurrera.

Ezker abertzaleak, atxiloketaren karietara, salatu du Espainiako agintariek konponbide prozesurako «borondaterik ez» dutela.


Astelehenetako plazara bueltatu dira hamabost ekoizle

Gernika-Lumoko Merkatu plazak ateak ireki ditu berriro. Udalak astelehenetako azoka ez egitea erabaki zuen konfinamendua ezarri zenean, eta azken hilabetean itxita egon eta gero, gaur, tokiko nekazariak plazan elkartu dira berriro. Egoera, baina, “oso desberdina” izan dela diote.

Ohikoa ez den itxura izan du astelehenetako azokak. Busturialdeko eta inguruko ekoizleen hamabost postu besterik ez ditu izan, eta sarrera kontrolatzeko segurtasun neurri zorrotzak ezarri dituzte; gehienez 50 lagun bakarrik egon ahal izan dira plaza barruan.

Baserritarrek “pozik” hartu dute Gernika-Lumoko plazara gerturatzeko aukera, baina, erabakia berandu iritsi dela diote.”Bueltatzeko gogoz egon gara, baina erabakia oso berandu iritsi da”, dio Iñaki Gonzalo erlezainak, eta merkatua dela euren produktuak saltzeko bidea nabarmendu du: “Beharrezkoa da guretzako. Gure produktuak baserritik atera behar dira, eta guk hemen saltzen dugu gehien”.

Sabin Aranburu gazta ekoizleak ere plazara bueltatzeko “beharrizana” azpimarratu du: “Ez dugu produktuak saltzeko beste aukerarik izan. Plazara etortzea da gure produktua saltzeko erarik eraginkorrena. Salmenta handienak Gernikan eta Durangon ditugu, eta horiek itxiz gero, ez daukagu zer eginik”. Nerea Foruria ekoizleak, bere aldetik, Gernikako plaza “faltan” izan dutela dio: “Beste merkatu batzuetara joan ahal izan gara, baina Gernikakora ez . Faltan izan dugu”. Jabier Garmendiak ortuariak saltzen ditu, eta azken hilabetean lagunei saltzen ibili direla dio, “bizia ateratzen”. Hala, merkatuen alde egin du.

Ekoizleentzako beharrezkoa izan da plaza, baita kontsumitzaileentzat ere. “Saltzen dutenen moduan, kontsumitzaileek ere bertakoa kontsumitzeko beharra dugu”, diote plazara bertaratu direnek.

Gaurkoan ezin izan dira bertaratu 65 urtetik gorako saltzaileak, arrisku-taldeetan sartutako pertsonak direlako. “Itxura tristea dauka, ez da betiko plaza”, diote ekoizleek. Nagusienak ez bertaratzearen erabakia ondo hartu dute batzuk, eta horren kontra agertu dira beste batzuk. “Ez dakit zergatik hartu duten erabakia. Adinagatik arrisku taldea dela diote, baina kontutan eduki behar dugu, plaza bizirik badago jende nagusiari esker dela. 65 urtetik goragokoek ezin dute saldu, baina erosten etor daitezke?”, hausnartu du Gonzalok.

Garmendiak uste du “pena handia” dela nagusiak ez gerturatzea: “Zenbat eta jende gehiago egon, hobeto. Horrek eskaintza handiagoa izatea eta jende gehiago gerturatzea dakarrelako. Plaza denentzat da, gazte zein zaharrentzat”.

Denbora igaro ahala, baserritar nagusiak hurbiltzea espero dute: “Ekoizle gehienak nagusiak dira, eta denbora igaro ahala eurak ere gerturatzea espero dugu. Plazan hutsik dagoen eremua antolatu eta ekoizle gehiago etortzea posiblea dela uste dut”.

Herritarren harrera. Alarma egoera ezarri zenetik lehenengoz batu dira ekoizleak plazan, eta herritarrek ez dute hutsik egin. Ohi baino jende gutxiago gerturatu den arren, plazara gerturatu dena erosten joan dela diote: “Jendea hurbildu da, eta ondo saldu dugu. Apurbat kostatzen da hasieran martxa hartzea, baina hurrengoan jende gehiago egotea espero dugu”.

Lourdes Malaxetxebarriaren postuko saltzaileak jendea etorriko zela bazekitela dio: “Bagenekien etorriko zirela, baina ez zenbateraino etorko ziren. Gure produktuak ekarri dugu, egoerara moldatuta”.

Neurriak errespetatuz. Segurtasun neurriak errespetatu dira, eta plazara erostera joatea “segurua” dela uste dute baserritarrek: “Segurtasun neurri asko hartu dira. Distantzia mantentzen da, leku zabal da, eta norbera babesteko ekipamenduak ditugu”. Sarbide bakarra egon da, eta udaltzainak arduratu dira jende kopurua kontrolatzeaz, “segurtasun-tarteak bete daitezen”.

Hori horrela, kontsumitzaileei bertaratzeko deia egin diete ekoizleek, eta bertokoa kontsumitzearen alde egin dute. “Jende askok ez du ulertu plaza zergatik zabaltzen den. Guk ez duguna ulertzen, baina, supermerkatu handiak zabalik egotea eta guk ezin saldu izatea izan da. Gure salmentak oso ziurrak dira, zuzenean saltzen ditugu, inolako bitartekorik barik”, adierazi du Gonzalok, eta Foruria ados agertu da. “Bertoko merkatuak itxi eta jendea supermerkatu handietara bideratzea ez dut ondo ikusten. Guk zuzenean saltzen dugu, ekoizletik kontsumitzailera zuzenean doaz produktuak, beste zortzi eskutatik igaro beharrean”.


Denboraldiko etxeko lehen porrota IDK Gipuzkoaren kontra eskuratu du Lointek Gernika Bizkaiak

2016-2017 denboraldia hasi zutenetik Malosten partidarik galdu barik zegoen talde gernikarra, zapatuan, baina, ezin izan zioten bolada onari eutsi. 57-62 amaitu zen bizkaitarren eta gipuzkoarren arteko derbia.

IDK Gipuzkoak etxeko taldeak baino hobeto jokatu zuen; jokaldiak ondo irakurrita, beren jokoa egiten asmatu, eta merezitako garaipena eskuratu zuen. Lointek Gernika Bizkaiako jokalariek, ostera, zenbait argiune baino ez zituzten izan. Etxeko taldea hirugarren laurdenean aritu zen finen: defentsan sendo, kanpoko jaurtiketetan asmatuz, jokoan orekari eutsiz, eta baloia berreskuratzen ondo.

Hiru jokalari gutxiagogaz heldu zen talde gipuzkoarra Malostera, eta jokalariek bazekiten normalean baino minutu gehiago jokatu behar zituztenez, indarrak ondo neurtu behar zituztela. Norgehiagoka hasi eta bost minutura hutsartea eskatu zuen Mario Lopezek, 3-9 emaitzagaz zeudela. Sarr eta Colhado IDK Gipuzkoaren jokalariak gelditzeko defentsa lana sendotu, eta erasoko jokaldiak egiteko zituzten zailtasunak konpondu behar zituztela bazekiten etxekoek.

Asurmendiren hirukoaren ostean, 10-15-eko emaitzagaz amaitu zuten lehen laurdena. Bigarren laurdenean ere Asurmendik hirukoak saskiratzen jarraitu zuen, eta batik bat hari esker lortu zituzten puntuak. Nahi eta ezinean zebiltzan etxeko jokalariak. Horren adierazgarri da Lopezek lehen zatiko hutsarte guztiak hamabi minututan amaitu zituela.

Argazkia: Txebi Arriaga

Horrela, lau puntuko aldea izatetik (16-20) ia hamar puntuko aldeagaz heldu ziren atsedenaldira: 23-32. Bigarren laurdena ez zuten ondo amaitu, eta hirugarrena ere antzera hasi zuten. Besteak beste, bi baloi jabetzatan huts egiteak eta Sarren hirukoak partidaren zailtasuna agerian utzi zuen etxekoentzat. 23-39ko emaitzagaz zaleak ere mutu egon ziren zenbait unetan. Asurmendik eta Carterrek laguntza behar zuten kantxan. Baina, handik gutxira defentsan norabide aldaketa egin zuen talde gernikarrak. Asurmendi, Garcia, Llorente, Pina eta Carter zeuden kantxan, eta betiko Lointek Gernika Bizkaia ikusi zen orduan, eta zaleak ere suspertu egin ziren. 15-2ko partzialari esker, aldea murriztu, eta 35-41 markagailuagaz jartzea lortu zuten etxekoek.

42-47ko emaitzagaz heldu ziren azken laurdenera. Talde gipuzkoarreko bost jokalarik ia minutu guztiak jokatu zituzten, eta nekea igarri arren, garaipena lortzeko gogor jokatu zuten, markagailuko aldeari eutsiz. Baina, Lointek Gernika Bizkaiako jokalariek ere bazekiten irabazteko aukera bazutela.

52-53 emaitzagaz emozioa nabarmena zen, eta urduritasuna usaintzen zen kantxan zein harmailetan. Urduritasuna bi taldeen jokoan igarri zen, eta partida amaitzeko bi minuturen faltan, 57-56ko markagailuagaz zeuden. Gero, amaierarako 39 segundo falta zirenean, Lopezek hutsartea eskatu zuen. Ez zuen hirukoa huts egiterik gura, baina, Pinaren jaurtiketa ez zen sartu.

Carter jardunaldiko onena

Amisha Carter Lointek Gernika Bizkaiaren jokalaria izendatu dute 11. jardunaldiko jokalari baliotsuena (Most Valuable Player MVP ). 29 puntu eman dizkiote. Derbian hamazazpi puntu lortu zituen, eta besteak beste, hamabi errebote, asistentzia bat, eta bi baloi errekuperatu zituen.

Denboraldia hasi zutenetik talde gernikarraren jokalari erregularrena dela erakutsi du Carterrek, eta ligako izarretako bat dela agerian utzi du. Gernika-Lumoko taldearen giltzarrietako bat dira bere jokaldiak.

Argazkia: Txebi Arriaga


Durangoko Kulturalak udal ordezkarien eta zaleen esker ona jaso du

Aitziber Irigoras Durangoko alkatearen esker berbak entzun ostean udaletxeko balkoira irten dira zain zituzten zaleak agurtzera.

Durangoko udalbatzarra osatzen duten zinegotzi gehienak batu dira ekitaldian. Irigoras alkateak "esker ona" adierazi die igoeragatik eta "kirola zein baloreak sustatzen" egindako lana azpimarratu du. Baita Durango herriaren izena lau haizetara "harrotasunez" zabaldu izana ere.

Ondoren, Kulturaleko jokalariak eta zuzendariak balkoira irten dira. Txaloen artean hartu dituzte bertan zeuden zaleek. Ekaitz Molina jokalariak eta klubeko beste kide batzuek berba batzuk esan dituzte. Konfeti zuri urdinen festarekin amaitu da ekitaldia.


Egunotan egingo da enplegu teknikari postuaren deialdia

Egunotan da ateratzekoa INEMen webgunean Udaleko enplegu teknikaria topatzeko deialdia. Aldi baterako lanpostua izango da, urtebete ingururako, eta ezinbestekoa izango da Udalak martxoan onartu zuen enplegu plana koordinatzeko eta aurrera eramateko.

Deialdia www.redtrabaja.es webgunean egingo da, eta izena emateko modu bakarra webgune horren bitartez da ere, ez udaletxean ez eta telefonoz deituta edo e-mailez mezurik bidalita.

Enplegu plan horren bidez, besteak beste, 35 bat aretxabaletar Udalaren inguruko lanak egiteko kontratatuko lirateke. Planak INEMen eta Debagoieneko Mankomunitatearen babesa dauka. Plana prestatu duen Arritxu Oliden (EAJ) zinegotziaren esanetan, "tokiko enplegu eta garapen eragilea izango da. Deialdia astebete inguru izango da INEM-en webgunean". Postu horretarako zein planaren bidez beteko diren beste guztietarako, ezinbesteko baldintzak bi izango dira: Aretxabaletakoa eta langabea izatea.

35 kontratazio zuzen

Enplegu planak hiru ardatz ditu, eta horietako bat da, hain zuzen ere, kontratazioa. Izan ere, iazko urtarrilean 184 langabe zeuden Aretxabaletan, eta aurten, 363, %10eko langabezia tasa. Hala, enplegu planaren bidez, "helburua da langabeen %10 kontratatzea", dio Olidenek. Gaineratzen duenez, "aldi baterako kontratuak izango dira, batzuk egun erdirako eta beste batzuk egun osorako. Batzuk mantenu lanak egiteko postuak izango dira, baina baita kualifikazio handiagoko postuak ere: adibidez, merkataritza sustatzeko bat; Gizarte Zerbitzuen inguruan beste bat…" Zuzeneko kontratazioa izango da.

Bigarren ardatz bat formazioa izango da: langabeendako ikastaroak, Mankomunitatearekin elkarlanean. "Hemen ere, baldintza nagusia izango da langabea izatea. Beharbada, beste baldintza batzuk ere ezarriko dira. Dena dela, helburua izango da pertsona horiei lanerako sarrera erraztea. Kontuan hartuko da daukaten ikasketa maila eta lan-merkatuak eskatzen duena. Ikastetxeekin batera egingo dugu: Aretxabaleta Institutuarekin eta Aretxabaletako Arizmendi ikastolarekin", azaltzen du Arritxu Olidenek.

Hirugarren ardatza ekintzaile izaeraren ingurukoa izango da: "Enpresa-ekimenak irteten badira, jende hori prestatzeko jardunaldiak egongo dira: enpresa mundua, enpresaren kudeaketa eta beste arlo batzuk ezagutarazteko; hau da, ideiak sortzen badira, erraztasunak emateko", esaten du udal arduradunak.

Orain, bere hitzetan, "falta da teknikaria lanean jartzea"; eta hori, dena ondo bidean, hemendik bi astera izango da.


Konfinamenduari sormenaz

Irantzu Lekue artista eta muralistak bere konfinamendua elkarbanatu du ALEArekin, eta animatzen direnei euren etxezuloan praktikan jartzeko ideia bat eman die: hutsik dagoen horma bat apaintzea. Nola? Horma irudi batekin, noski.

Eta zuek nola bizi dituzue konfinamendu egun hauek? Zuen testigantzak, sortze-lanak, kontakizunak, salaketak... jaso nahi ditugu.

Bidali zuen mezuak, bideoak, audioak edo sorkuntza artistikoak erredakzioa@alea.eus helbidera edo Whatsapp zein Telegram bidez 645 66 86 02 telefono zenbakira.


Europar Batzordea: 'Zoritxarreko erabakia hartu du Moody's agentziak'

Portugaleko zorraren kalifikazioa jaistea erabaki zuen agentziak, bere defizita ez murrizteko "arriskua gero eta handiagoa delako". Ondorioz, laguntza gehiago eska dezake herrialde horrek.

Moody''s agentziaren erabakiak "kalifikazio agentzien portaera eta argitasuna zalantzan" jartzen dituela esan du Altafajek.

Burtsan ere bere eragina izan du. Espainiako IBEX 35 beherakadak izan ditu goizeko lehen orduan eta eguerdian. Erakuslea % 1,10 jaitsi da eguerdirako.

Gainerako merkatuek ere galerak izan dituzte: Frankfurt % 0,31 jaitsi da; Paris, % 0,44; Londres % 0,50 eta Milan % 1,74.

Atzo, Portugalen nota lau koska jaitsi zuen Moody''s agentziak. Honenbestez, Ba2 zabor-bonua izatera pasa da Portugaleko zorra, bere defizita ez murrizteko "arriskua gero eta handiagoa delako".

Ondorioz, laguntza gehiago eska beharko du herrialde horrek.Komunikatu batean, perskpetiba negatiboak zaintzapean mantenduko dituela jakinarazi zuen Moody''s agentziak, horrek epe luzera Portugalgo zorraren kalifikazioan jaitsiera berriak ekar ditzake. 1.000 milioi euroko zorra epe laburrera igorri du gaur Portugalek merkatuetan.


Libiako Gobernuak jakinarazi du gerra hasi zenetik 35.000 milioi euro gastatu dituela


Pasaiako kirol taldeen emaitzak

FUTBOLA

Hirugarren Maila

Lagun Onak-Pasaia 0-0

Erregional Ohorezko Maila

Trintxerpe-Aretxabaleta 0-1

Lehen Erregionala, Igoera Fasea

Intxurre-Pasaia 3-2

Dunboa Eguzki.Sanpedrotarra 2-2

ESKUBALOIA

Gipuzkoako Lehen Maila, Kopa

La Bacaladera Hondarribia-Donibane Eskubaloia 23-26

SASKIBALOIA

Gipuzkoako Bigarren Maila

Donibasket-DKS Lurgoien 63-65


Ormaiztegiko Gizarte Etxea larunbatean inauguratuko dute

Eskola zaharra gizarte etxe bihurtzeko lanketa 2015ean martxan jarri zuen udal gobernuak. Jon Enrique alkatearen hitzetan, «buru-belarri aritu gara ordutik eta jende askoren esfortzuari esker, gizarte etxea hartuko duen eraikuntza modernoa eta funtzionala egin dugu». Inaugurazioa 12:30ean izango da.

Ekitaldi «xumea» izango dela nabarmendu du Enriquek. Gizarte etxeko areto nagusian izango da. Ainhoa Aizpurua Garapen Ekonomikoko Foru Diputatua, Mari Jose Telleria kultura zuzendaria eta Mari Karmen Garmendia Matia Fundazioko ordezkaria bertan egongo dira. Enriquek, Aizpuruak eta Telleriak hitza hartuko dute. Ondoren, Edurne Elortza eskola zaharrean ikasi zueneko oroitzapenez mintzatuko da.

Alkateak «sorpresa txiki bat» iragarri du. Hain zuzen, eskola zaharra 1916an inauguratu zutenean, haur batek testu bat irakurri zuen eta haren ondorengoek testu hura gorde dute. Etziko inaugurazio ekitaldian familia bereko haur batek irakurriko du.

Aurresku bat dantzatuko dute piano doinuek lagunduta, eraikina bisitatu eta mokadutxoa jango dute amaitzeko.

Lanen aurrekontua milioi bat eurotik gorakoa izan da. Gizarte etxeak taberna, areto nagusi bat, gaztelekua, eguneko zentroa, jubilatuak elkartzeko gunea, ile-apaindegia eta liburutegia hartuko ditu.


Diskoa aurkeztuko dute gaur

Improvisandola disko berria aurkeztuko du gaur BeHatxeRoja talde hernaniarrak. Zintzarrin aurkeztuko dute gaur, 20:00etan.


AEB, Frantzia, Alemania eta Kanadak Errusia seinalatu dute Skripal auzian

Novichok pozoiaren inguruko informazio guztia Arma Kimikoak Debekatzeko Erakundearen esku uztea eskatu diete lau herrialde horiek eta Erresuma Batuak Errusiako agintariei.

Errusiako Gobernuak Serguei Skripal espioi ohia eta Yulia haren alaba pozoitzea onartu zuela “ia ziurtasun osoz” uste dute Ameriketako Estatu Batuek, Frantziak, Alemaniak eta Kanadak. Horrela, Erresuma Batuaren iritziarekin bat egin dute lau herrialde horiek.

Donald Trump AEBko presidenteak, Theresa May eta Justin Trudeau Erresuma Batuko eta Kanadako lehen ministroek eta Angela Merkel Alemaniako kantzilerrak sinatutako agiri bateratua jakitera eman du gaur Londresek, Kremlinari azalpenak eskatzeko.

Novichok pozoiaren inguruko informazio guztia Arma Kimikoak Debekatzeko Erakundearen (OPCW) esku uztea eskatu diete bost herrialdeek Errusiako agintariei. Skripal eta haren alaba Novichok substantziarekin pozoitu zituzten.

Bestalde, pozoitzearen ustezko bi egileak, Errusiako bi ofizial, atxilotzeko “alerta gorria” eskatuko dio Erresuma Batuak Interpoli.

Alexander Petrov eta Ruslan Boshirov Salisburyko (Erresuma Batua) tren-geltokian, 2018ko martxoaren 3an. Irudia: EFE

Alexander Petrov eta Ruslan Boshirov atxilotzeko nazioarteko eskaera euroagiduari gehitu behar zaio; izan ere, Erresuma Batuko buruzagiek asteazkenean igorri zuten.

Errusiako agintariek, ostera, Erresuma Batuaren akusazioak “onartezinak” direla adierazi dute ostegun honetan. “Errusiako buruzagien aurkako edozein akusazio onartezina da guretzako”, esan du Dimitri Peskov Kremlineko bozeramaileak. “Salisburyn gertatutakoarekin zerikusirik ez zuen izan eta ez du Errusiak”, azpimarratu du.

“Errusia ez dago nahasita, inola ere”, adierazi du Peskovek. Erresuma Batuko fiskalek inputatuko pertsonen nortasuna egiaztatzeko, “Londresen eskakizun bat beharrezkoa da”, gaineratu du bozeramaileak, Sputnik albiste-agentziak jakitera eman duenez.


Sara Martínek irabazi du Lizarran

Sara Martín Sopela Women's Team taldeko txirrindulari burgostarrak denboraldiko bere hirugarren garaipena ospatu ahal izan zuen joan den zapatuan, Lizarran. Martín esprintean nagusitu zitzaion Enara López taldekide ohiari (Bizkaia Durango - Euskadi Murias), hainbat kilometroko ihesaldiaren ostean.

Etengabeak izan ziren erasoak Lizarran jokatutako Euskaldun Txapelketako proban. Hasierako mugimenduetan, Ariadna Trias eta Yurani Blanco Sopelako taldearen txirrindulariak izan ziren protagonistetako batzuk; eurak izan baitziren lehenengo ihesaldi luzearen partaideak, Ariadna Nevado (Moreaga Taldea), Lucía González eta Míriam Gardachal (BDEM) eta Isabel Martín (GSK) txirrindulariakaz batera. Tropelak taldetxo hori Iratxen irentsi zuen. Ostean, beste ihesaldi batean sartu ziren Sara Martín (SWT), Enara López (BDEM), Henrietta Colborne (BDEM), Cristina Martínez (BDEM) eta Belén López (DCR). Helmugarako kilometro batzuk falta zirenean, talde horretatik jauzia eman zuten Enara Lópezek eta Sara Martínek, eta bigarrena nagusitu zen, Sopelako talderako 12. garaipena lortzen.

Martínek etaparen ostean azaldu zuenez, "lasterketa mugitua izan da hasieratik, erasoak etengabeak izan dira, baina eguneko ihesaldi erabakigarria soilik lortu da hainbat ahalegin egin ostean. Aurrean bagenituen taldekide bi, eta eurekaz beste bost txirrindulari zeuden. Tropela nahiko bare ibili da taldetxoa joan ondoren, Baina Lourdes Oyarbidek tiratu egin du, aldea murrizteko. Baina azken zirkuituan bira bi geratu arte ez da benetan denborarik kendu. Azken igoeran, tropelekook buruan zebilen talde hori harrapatu dugu, erasoak eta igoeran markatutako erritmoa direla eta. Hala, aurrera jo dugu Belén Lópezek (DCR), Bizkaiaren hiru txirrindularik eta bostok. Azken kilometroetan, Enara Lópezegaz (BDME) aldea atera diet beste hiru txirrindulariei eta batera heldu gara helmugako zuzenera. Bertan, esprinta bota eta irabazteko aukera izan dut. Sentsazio oso onak izan ditut eta talde osoa oso aktibo ibili gara behar izan denean. Halere, oraindino badago zer hobetu eta zer ikasi, baina pozik amaitu dugu", gaineratu zuen Burgoskoak.

Moreaga taldea

Moreaga taldea, bere aldetik, onena izan zen gazte-mailan. Gainera, kategoria horretako burua izaten segitzen du Andere Basterra, berriki lesionatuta ibili den arren. Sopelako gazteek "lasterketa bikaina" egin zuten gazteetan zein kadeteetan, ostean egindako balorazioaren arabera. Hala, eguneko ihesaldi nagusietan sartu ziren Moreagakoak; kadeteetan, Andrea Pérezek ihesari ekin zion eta bere taldekideek ezarritako tropelaren kontrolari esker, esprintera heldu zen. Helmugan, bigarren postu "gazi-gozoa" lortu zuen, taldekako podiumeko maila nagusira igotzeagaz batera.

Gazte-mailan, berriz, Ariadna Nevadok ausart jokatu zuen. "Beldur barik, gazte bakarra izan zen, elite-mailakoen ihesaldian sartzen, tropelak eskua gainean ipini zien arte", azaldu zuen taldeak. "erakustaldia egin ondoren", Nevadok "jakin izan zuen tropelean eliteen oldarraldiak aguantatzen". Hala, tropel txikiagotuan lau gazte mantendu ziren, euretako bat Andere Basterra, Euskaldun Txapelketaren Gazte-mailako burua; hala, lidergoa defendatu zuen. Moreagako gazteek ere garaipena lortu zuten taldeka.


Aietetik Arnagara

2011n eginiko konferentzian ez zen lehendakaririk izan; Etxegaraik Urkullu eta Barkos gonbidatu ditu